Espainiar Estatuak Siriatik ihesean ez datozen errefuxiatuei asilo eskubidea maximora mugatzen die - CEAR-Euskadi\nLanerako Prestakuntza eta Orientazioa\nEspainiar Estatuak Siriatik ihesean ez datozen errefuxiatuei asilo eskubidea maximora mugatzen die\nHome / Asiloa / Espainiar Estatuak Siriatik ihesean ez datozen errefuxiatuei asilo eskubidea maximora mugatzen die\nCEAR-rek jakinarazi duenez, 2016.urtean espainiar Estatuak 6.855 asilo eskatzaileei babesa eskaini zien. Horietatik, 6.215 Siriako gatazkatik ihesean zetozen, beste herrialde batzuetatik eta jazarpen mota desberdinetatik ihesean datozen pertsonei asiloa ukatuz.\nEurostaten datuen arabera, 10.250 eskaera ebatsi ziren eta horietatik, %67 nazioarteko babes motaren bat izan zuten. CEARretik egiten den irakurketa hauxe da: Aldeko ebazpen gehienak, 2015ean eta aurreko urteetan zehar Siriako gerratik ihesean zetozen lagunei eskaini zizkieten.\nCEARren ustez, txalotzekoa da aldeko ebazpenen igoera, aldeko urtearekin konparatuz %67 gora egin dute eta. Hala ere, erakundeko idazkari orokorrak, Estrella Galanek dioenez “kezkagarria da ikustea nola ahazten dituzten agintari espainiarrek munduan zehar dauden beste gatazka eta mehatxuak. Izan ere, asko dira jazarpen mota ezberdinetatik ihesean datozen lagunak”.\nCEARrek nabarmentzen du, aldeko ebazpenen artean 6.500 Babes Subsidiario egon zirela, aldiz, errefuxiatu izaera soilik onartu zitzaien 355 pertsonari (urtean aurkeztutako asilo eskaeren %3,5). Europar Batasuneko beste herrialde batzuek dituzten zifrekin konparatuz gero, aldea dagoela esan beharra dago (Alemania %41 eta Frantzia %21). Gainera, CEARrek kritikatzen du inori ez zitzaiola babesa eskaini Arrazoi Humanitarioengatik.\n“Honako datu hauek demostratzen dute espainiar agintariek ez dituztela soilik trabak jartzen errefuxiatuak ez heltzeko. Heltzean, legediak arautzen duen asilo eskubidea muturreraino mugatzen dute”.\n20.000 eskaera ebatzi gabe\nDatuen arabera, 2016an Espainiar Estatuak marka berri bat hautsi zuen: 15.755 asilo eskari berri aurkeztu ziren, 3 asilo eskatzaile 10.000 biztanleko. Hauetatik %40 emakumeak ziren (6.350) eta gizonezkoak aldiz, 9.400.\nEuropar Batasunean 1.259.265 asilo eskaera egon ziren, beraz, beste urte batez, espainiar Estatuan EBko asilo eskaeren %1,3 soilik aurkeztu ziren. Aurkeztutako asilo eskaeren jatorrizko herrialde nagusiak hauexek izan ziren, hurrenez hurren: Venezuela (3.960), Siria (2.975) eta Ukrainia (2.570). Siriatik etorritako pertsonen asilo eskaerek behera egin dute. Melillako mugan soilik 2.268 lagunek eskatu zuten asiloa, aurreko urtearekin konparatuta, erdia baino gutxiago. Mugara heltzeko zailtasunen areagotzea eta bide seguruen gabezia arrazoi nagusiak dira.\n20.370 ebatzi gabeko asilo eskaera pilatuta zeuden aurreko urteko bukaeran. “Beharrezkoak diren baliabideak aurrera eraman behar dira asilo eskatzaileek sentitzen duten itotasuna txikitzeko. Askotan, beraien bizitzak ebazpenaren menpe daude eta”. Gainera, “espedienteak ebazteko legezkoa den 6 hilabeteko epealdia betetzeko” eskaera luzatu du Paloma Favieresek, CEAR-reko zerbitzu juridikoaren koordinatzaileak. “Atzerapen hauek harrera sisteman disfuntzio larriak sortzen dituzte eta baita errefuxiatuen integrazio prozesuan ere”, adierazten du Galanek.\nAzkenik, aurreko urtearekin konparatuz gero, Europara Mediterraneo itsasoko ibilbidetik heldutako pertsonen kopurua jaitsi arren (363.00 2016an vs. 1.000.000 2015ean), beste “marka historiko makabroa” lortu zen: 5.000 lagun zendu edo desagertu ziren Mediterraneoan, hain zuzen ere.\nCategories: Asiloa, CEAR-Euskadi, Prentsa-oharrak\nTags: asilo 2016, cear, datos de asilo, errefuxiatuak, Eurostat, Siria, Solicitantes de asilo\nOsasun integralaren mapa Kula Sareak sortutako tresna da. Errefuxiatuen osasunean eragiten dituzten hainbat faktore daude, eurek beraiek kontatu diguten bezala, hala nola: fisikoa, mentala, emozionala, espirituala, erlazionala, soziala edota komunitarioa. Tresna honen asmoa errefuxiatuek haien ongizatea kudeatzeko behar duten informazioa […]\nGasteizko Arriaga Zentro Okupazionalak donazio bat egin dio CEAR-Euskadiri errefuxiatuen giza eskubideak defendatzeko\nCEAR-Euskaditik eskertu nahi dugu errefuxiatuen giza eskubideak defendatzeko eta beraien arreta integrala sustatzeko Gasteizko Arriaga Zentro Okupazionalak egin berri duten donazioa: 425 euro, hain zuzen ere. Euskadiko Errefuxiatuen Laguntzarako Batzordetik, eskertu nahi dugu bihotz bihotzez errefuxiatuekiko izan duten elkartasun […]\nHegoaldeko Mugatik Europara iritsitako edo iristen saiatutako 5 emakumeren kontakizunak argitaratu ditu CEAR-Euskadik liburu batean\nSei metroko hesia saltatu nahi izan zuen emakumea kontakizun-liburua argitaratu berri du CEAR-Euskadik. Liburu horren bidez, agerian jarri nahi da zer-nolako historiak bizi izaten dituzten Saharaz hegoaldeko Afrikako emakumeek, Espainiako Hegoaldeko Mugan zehar igaroz Europarako migrazio-proiektu bati ekiten […]\nBilbao Refugio birtuala: Aurten ere errefuxiatuen alde lasterka\nAurten ere, jada ohikoa dugun Bilbao Refugio lasterketa solidarioa antolatu du CEAR-Euskadik, baina osasun-egoera dela eta, oraingoa ez da presentziala izango. Laugarren lasterketa hau birtuala izango da, eta aukera izango dugu errefuxiatuen alde munduko edozein lekutan lasterka egin […]\nEmakumeen aurkako jazarpena munduan\nFaro aldizkaria. 2017ko otsaila\nWebgune honek cookieak erabiltzen ditu, erabiltzaile gisa esperientzia hobea izan dezazun. Nabigatzen jarraitzen baduzu, esan nahiko du cookie horiek onartzen dituzula eta gure cookien politika onartzen duzula. Informazio gehiago nahi baduzu, egin klik estekan.Nago adosLeer más


Arrigorriagako Udala - Euskaltegiko ikasleak arian-arian ari dira\nEuskaltegiko ikasleak arian-arian ari dira\nUdalak etxetik lan egiteko aholkua eman zuenetik, euskara klaseetara etorri beharrean etxetik ari dira Arrigorriagako Udal Euskaltegiko ikasle-irakasleak euskarari ekiten. Irakasleek "classroom" izeneko aplikazioan jartzen diete eguneroko egitekoa, baita instrukzioak, aholkuak eta abar ere, eta ikasleak nork bere erritmoari eusten dio.\nHorrez gain, eta mintzatzeari lekua egiteko, bideo-deiak egin ohi dituzte aurrez aurreko berriketaldien ordez. Izan ere, horrek aukera ematen die mingainak astindu, elkarri eragin eta tutoriak egiteko, eta ondorioz, aurrera egiteko.\nBadago esaera zahar bat, zera dioena: martxoko trumoiak berrogei eguneko ekaitza dakarrela; baina hori baino, honako beste hau dute zuztarrean euskaltegiko emakume eta gizonek: ekinaren indarra ekinaz neurtzen da. Eutsi, bada, eta ekiozue!


Amaia Portugal | Zientzia\nEgilearen artxiboa: Amaia Portugal\nTxikia ari da heltzen\n(Berrian argitaratua, 2014/01/30ean)\nNanoguneren ibilbidea segitu duenak entzun du, behin edo behin, honako lelo hau: txikiaren erronka handia. Txikia, ikergai duen eskalaren aldetik, baina Euskal Herritik mundua oso handi ikusten delako ere bai. «Erronka ere bada txikiak izanik, herrialde txiki bateko zentro txiki bat izanik, ezagun eta berezi egingo gaituen esparrua aurkitzea», esan du Jose Maria Pitarke zuzendariak. Gaur bost urte zabaldu zituen ateak nanozientziaren ikerketa zentroak, EHUren Donostiako campusean duen egoitzan.\nIzenean ondo igartzen zaio: nanometroaren eskalako materia du ikergai nanozientziak. Atomoak, molekulak, horien portaera eta horiek manipulatzeko aukerak. Ordenagailuak gero eta arinagoak badira eta, hala ere, gero eta ahaltsuagoak, nanozientzia eta nanoteknologiari esker dira. Alor horren ekarpen oparoaren adibide bat besterik ez da.\nNanogunek grafenoa ekoitzi eta merkaturatzen du, Graphenea enpresa egitasmoaren bidez / Luis Jauregialtzo – Argazki Press\nThis entry was posted in Paperetik and tagged Nanoteknologia by Amaia Portugal.\t Urt 30 2014\nGaitzaren puzzlea osatzen\n(Berrian argitaratua, 2014/01/23an)\nUbikitina proteina txiki bat da, seinale moduan erabiltzen dena. Ubikitinarekin mezu asko eta oso desberdinak eman daitezke, eta gure genomako 30.000 genetik ia mila aritzen dira prozesu hori erregulatzen», azaldu du Ugo Mayor ikertzaileak. 1975ean identifikatu zuten, eta 1980ko hamarkadaren hasieran zehaztu zituzten haren oinarrizko funtzioak. Azken lan horren garrantziaren erakusle, Aaron Ciechanover, Avram Hershko eta Irwin Rose ikertzaileek Kimikako Nobel saria jaso zuten 2004an.\nGiza gorputz osoan du zereginen bat ubikitinak, baina garunean betetzen duen rola aztertzen du, zehazki, Mayorrek. Ikerbasque programako ikertzailea da Mayor, eta Ubikitina Neuronalaren Bideak izeneko laborategi bat zuzentzen du CIC Biogune zentroan. Orain dela bi urte hasi zuten proiektu baten emaitzak argitaratu dituzte berriki, talde honentzat paradigmatikoa den gaixotasun bat ikergai hartuta: Angelman sindromea.\nAngelman sindromea duen haur mutrikuar bat / ASA\nThis entry was posted in Paperetik and tagged Neurozientzia by Amaia Portugal.\t Urt 23 2014\nAtomo eta molekulen argazkilari\n(Berrian argitaratua, 2014/01/15ean)\nGrafitoa eta diamantea. Iluna eta hauskorra bata; gardena eta gogorra bestea. Arkatzetan baliatzen da, besteak beste, lehena; harribitxietan bigarrena. Itxuraz, ez dute inolako zerikusirik, baina karbonoz eginak dira biak. Nola izan daitezke horren desberdinak, orduan? Kristalografiak du erantzuna.\nSubstantzia kristalinoetan, atomoak oso modu erregularrean daude antolatuta; sare modukoak osatzen dituzte. Halakoak dira grafitoa, diamantea eta gure inguruko beste substantzia gehienak. Materia kristalinoaren barne antolaketa hori ikertzen du, hain zuzen, kristalografiak. Eta hortxe dago grafitoaren eta diamantearen arteko alde handiaren koska: biak ala biak karbono atomoz osatuta dauden arren, horien ordena eta sarean lotzeko modua desberdina da substantzia batetik bestera.\nAskotariko material biologikoak kristalizatuta irudikatzen dituen mosaikoa / © International Union of Crystallography\nThis entry was posted in Paperetik and tagged Kimika by Amaia Portugal.\t Urt 15 2014\n(Berrian argitaratua, 2014/01/09an)\nHiztegiaren arabera, japonierazko yuutsu eta latindar jatorriko depresio baliokideak dira. Hitzaren atzean dauden sentsazioak ez dira berdinak, ordea. «Mendebaldean, gorputzean gorago izaten dira depresioaren adierazleak, baina ekialdean tripetatik hurbilago dago tristeziaren sentimendua», azaldu du Itziar Alonso-Arbiol psikologoak. Ez dago horren urrutira joan beharrik halako desberdintasunak ikusteko: euskaldunontzat ere, ez da gauza bera etsita edo desesperatuta egotea, gaztelaniaz eta frantsesez hala itzuli arren.\nEmozioekin lotura duten hitzetan hizkuntza batetik bestera gertatzen diren aldaera horiek ikertzen dituzte, besteak beste, Grid nazioarteko proiektuan. Genevako (Suitza) Unibertsitatean du egoitza, eta 28 hizkuntza dituzte aztergai. Euskara, tartean, EHUko Qualiker taldeko Alonso-Arbiolen ekarpenei esker, nagusiki.\n‘Etsipen’ eta ‘desesperación’ baliokidetzat jotzen dira, baina emozioaren osagai desberdinak dituzte / Iker Frias\nThis entry was posted in Paperetik and tagged Psikologia by Amaia Portugal.\t Urt 9 2014\nLydia Zapata: «Zer haragi jaten zuten badakigu, baina landareei buruz ez dakigu ezer»\n(Berrian argitaratua, 2014/01/02an)\nEuropako ikertzaileei ematen zaien beka handiena jasoko du Lydia Zapata (Bilbo, 1965) Euskal Herriko Unibertsitateko (EHU) arkeobotanikariak. Ondo bidean, 1,9 milioi euroko finantzaketa lortuko du bost urterako, Europako Ikerketa Batzordeak ematen duen ERC Grant bekari esker. Lehenbizikoz, consolidator kategoria sortu dute deialdian, doktore tesia duela bost eta hamabi urte artean defendatu duten ikertzaileentzat, eta hor lortu beka Zapatak (duela hamabost urte defendatu zuen berak, baina luzapena dagokio ama izateagatik). Mendebaldeko mediterraneoko landareen erabilera Paleolitoan du izena aurkeztu duen proiektuak. Diru horri esker, lan horretarako kontratazioak egingo ditu aurten.\nHistoria ikasi zenuen, arkeologo izateko. Baina zergatik aukeratu zenuen arkeobotanika, zehazki?\nKasualitatez. Zortea izan nuen, Londresko University Collegen aritzeko beka bat jaso nuelako. Horra heldu nintzenean ez nuen oso garbi zer egin. Une horretan unibertsitateko Arkeologia Institutuan oso indartsu zebiltzan ingurune arkeologiaren alorra jorratzen, eta pentsatu nuen aukera ona izan zitekeela halako espezialitate batean lan egiteko. Garai hartan egur-ikatz asko nuen, Londresera joan aurretik egindako indusketetatik hartua, eta horrekin hasi nintzen lanean. Material hori eskura neukalako eta Londresen espezialitate horretan ikerketa polita egiten ari zirelako aukeratu nuen.\nLydia Zapata / Luis Jauregialtzo – Argazki Press\nThis entry was posted in Paperetik and tagged Arkeologia by Amaia Portugal.\t Urt 2 2014


Errifetako zenbaki irabazlea: 57342 – Ostadar SKT\nErrifetako zenbaki irabazlea: 57342\nOstadarrek urtero errifa batzuk ateratzen ditu eta irabazlea “El Niño” loteriako lehen sariarekin bat etorri behar du; aurten 57342 zenbakia egokitu da.\nZenbaki hori duen errifa baldin baduzue Ostadarreko bulegotik pasa behar duzue saria jasotzera: bi pertsonentzako nekazal etxe batean asteburu pasa.\nOstadarreko bulego ordutegia ondorengoa da: astelehenetik ostiralera 18:00etataik 20:00etara.\nAURTENGO OTARRAREN IRABAZLEA\nManex Pagola deitu du euskal selekzioak


Katea ez da eten - - Anboto.org\nGotzon Gomez (Errugbi entrenatzailea) 2017-10-06 08:30\nDRTk 2016-17 denboraldian ospatu zuen bere 30. urteurrena. Ibilbide honetan gauza asko gertatu dira eta hainbat aldaketa gertatu ere, baina zorionez hasierako helburua, klubaren oinarrizko xedea mantentzen dela agerian dago.\nZertaz ari naizen, harrobiaren aldeko apustu sendoaz ari naiz, hau da herriko edo eskualdeko jokalariaz hornitzea klubaren talde guztiak, txikiak zein nagusiak.\nEgun, hainbat kluben tentazioa bide lasterrak topatzea izaten da, hau da, kanpoko jendea ekartzea kluba mailaz ahal den arinen igo dadin. Batzuetan helburu bakarra beti irabaztea delako, eta beste batzuetan babesleen presioa handia delako, eta emandako diruaren truke berehalako emaitzak nahi dituztelako.\nOstiralean DRTk egindako aurkezpen ekitaldian, argi eta garbi geratu zen klubak Durangoko eta eskualdeko gazteen aldeko apustua egin duela. Senior mailako gizonezkoen zein andrazkoen taldeetako argazkiak zehatz mehatz aztertuko bagenitu, harriturik geldituko ginateke. Zergatik diot hau? jokalari guztiak Durango edo inguruko herrietakoak direlako, harrobiko taldeetan hasi eta hezi direlako, eta agian garrantzitsuena, epe ertainean klubaren etorkizuna bermatzen dutelako. Mutilen kasuan bataz besteko adina 22 urtekoa dela uste dut, hori “beterano” batzuk duten eskarmentua kontutan izanik, nesken taldean aldiz, bataz bestekoa ez da 18 urtetara heltzen.\nArgi dago jokalariek zein entrenatzaileek ez dutela lan erraza izango, gaztetasunak aldeko kontu asko dituen arren, batzuetan, eta batez ere partidu nahasi edo korapilatsuetan esperientzia falta oztopoa bat izan daiteke erabaki zuzena hartzeko orduan, baina denok gazteak izan gara, eta bidea ekinez egiten da, asmatzeko aurretik askotan huts egin behar da.\nAurreko guztia berresteko beste datu bat, beheko mailetan ditugun neska-mutilen kopurua. Errugbi eskolan 100 ume inguru aritzen dira astero 6-14 urte bitarteko mailetan, eta zoragarria izaten da Arripausueta zelaia ostiralero nola dagoen ikustea. Berdin dio sexua, altuera, pisua edo abileziak, denek dute bere tokia, nesken presentzia ere aipatzekoa da, bataz beste %23, eta hor egon daiteke arrakastaren arrazoi nagusiena.\n16 eta 18 urte azpiko taldeetan, durangarrek Elorriorekin batera jokatzen dute, eta hor ere jokalari dexente dago, eta garrantzitsuena, astebururo maila emateaz gain, azken urteetan hainbat jokalarik senior taldera jauzia eman dutela.\nEsandakoa, poztekoa da katea ez dela eten ikustea, batez ere bizi dugun sasoia ikusita, gora DRT!


Aktibo toxikoak – Gizapedia\nAktibo toxikoak arrisku handiko aktiboak dira, likidezia esaksekoak, eta horregatik merkatuko balioa kontabilitateko balioa baino askoz ere txikiagoa dutenak. Ohikoenak aktibo finantzario toxikoak dira, nekez itzuliko diren mailegu eta kredituak alegia; baina badira orobat aktibo higiezin toxikoak (merkatuko balioa asko murriztu zaienak, higiezinen burbuila baten ondoren) eta aktibo ukiezin toxikoak (garesti erositako patenteak, adibidez, egun balio eskasa dutenak).\nAktibo toxikoen pisua handiak balantzean porrotera eraman dezake enpresa, bere benetako aktiboa, merkatuko prezioetan, pasibo galdagarria baino nabarmen txikiagoa denean. Hala gertatu zen, 2000ko hamarkadan, sub-prime hipotekak direla eta, hainbat finantza-entitatetan aktibo toxikoak saldu edo likido bihurtu ezinik geratu zirenean; bide batez, aipatu behar da krisi horrek 2000-2010 hamarkadetako atzerakada globalaren hasierako eragileetako bat izan zela.\nLeasing-a edo alokairu finantzarioa aktibo baten erabilera lagatzen den kontratu bat da, aldiro ordaindu beharreko kuota baten trukean, kontratuaren bukaeran aktibo hori erosteko aukera ematen delarik. Erosteko aukera…


Buñuelgo Abilio Portoles nekazaritza enpresan egun bateko grebara deitu dugu gaurko, lan prekaritatearen kontra eta hitzarmena betetzearen alde | LAB SINDIKATUA\nZerbitzu Pribatuak Elikagaigintza Buñuelgo Abilio Portoles nekazaritza enpresan egun bateko grebara deitu dugu gaurko, lan...\nLAB sindikatuak, Buñuelgo (Nafarroako Erribera) Abilio Portoles e hijos S.L. enpresan ordezkaritza duenak, greba-jardunaldi baterako deia egin du gaurko, enpresak ez baitu akordio adosturik lotu nahi kontratazioen eta lanaldiaren inguruan.\nAbilio Portoles e hijos, S.L. barazkiak landu eta biltzen dituen enpresa da, eta 20 langile baino gehiago ditu, horietatik hiru laurdenak jatorri magrebtarra dutenak. Tomatea eta piperra biltzeko kanpainaren erdian, enpresak ez dio deitu nahi izan horietako bati, LAB sindikatuko afiliatuari, nahiz eta aurretik kanpainak egin dituen eta aplikatu beharreko hitzarmen kolektiboaren arabera aldizkako kontratu finkoa egin beharko liokeen. Bien bitartean, enpresak langileak lagatzeko kontratuetara jo du aldi baterako laneko enpresa baten bidez, eta, gainera, langile batzuk aparteko orduak egiten ari dira.\nLangileek hitzarmen kolektiboaren beste ez-betetze batzuk eta lan osasunaren arloko hutsuneak ere salatu dituzte. Hori dela eta, enpresako zuzendaritzarekin akordioak lortzeko hainbat ahalegin egin ondoren, eta haren itxikieria ikusita, ekintza sindikalera pasatzea erabaki dute. Hala, gaur 24 orduko lanuztea eta mobilizazio-jardunaldia ari dira egiten, eta, bukatzeko, manifestazioa eginen dute 18:00etan Buñuelgo karriketan barna.\nLAB sindikatutik nabarmendu nahi dugu langile horien klase elkartasuna, eta Nafarroako landa eremuan baldintza duinak lortzeko egiten duten borroka. Horregatik, mobilizazioetan laguntzeko eta parte hartzeko deia egiten dugu.


Chagall | Erakusketa | Guggenheim Bilbao Museoa\nErakusketaren babeslea: Babesle:\nUrte Erabakigarriak, 1911-1919\n¿Ba al zenekien...? Jarduerak Baliabideak\n2018(e)ko ekainak 1 – 2018(e)ko irailak 2\nBatez ere arimaren egoera bat iruditzen zait artea. —Marc Chagall, Eygens (Nire bizitza)\nMarc Chagallen obran murgiltzen garenean, topatzen dugun unibertsoa bakuna da itxuraz; ordea, errealitate konplexu bat hartzen du barnean, artistak sofistikazioz elkarlotzen baititu lehen begiratuan antagonikoak eman dezaketen munduak, 1911z geroztik osagarri bilakatu zirenak beretzat.\n1887an jaio zen Chagall, familia judutar hasidiko batean (judaismoaren adar bat), garai hartan tsarren Errusiaren baitan zegoen Vitebskeko hiri txikian. Ingurune mugatuan hazi zen: komunitateak jartzen zituen Errusiako artean eta kulturan murgiltzeko mugak, baina baita garaiko politikek ere, judutarrak ghettoetan marjinatzen baitzituzten eta eskubideak kentzen baitzizkieten. Hala ere, Marc Chagall gazteak goiz egin zion aurre horri guztiari: Errusiako eskolan ikasten hasi zen; gero, arte-ikasketak egin zituen Yuri Penekin, Vitebsken; eta, ondoren, San Petersburgora joan zen bizitzera, judutarrek baimen berezi batekin soilik egin zezaketena. Hala ere, 1911n gertatu zen haustura erabakigarria March Chagallentzat, Léon Basktek bultzatuta Parisera joan eta bertan bizimodu berriari ekin zionean. 1914ko maiatzera arte, Parisen egin zuen lan Chagallek; bertan sortutako obra multzoan, Vitebskeko komunitate hasidikoko bizimoduaren oroitzapenak eta metropoli modernoko ikonoak uztartu zituen. Horrela, Errusiako herri-artearen eta familia-kulturaren oroitzapenak Parisko abangoardiak eskaintzen zizkion esperimentu estilistiko aurreratuenekin nahasten ziren; besteak beste, Pablo Picassoren, Robert eta Sonia Delaunay-ren eta Jacques Lipchitz-en esperimentuekin.\n1914an, jaioterrira itzuli zen, arrebaren ezkontzara joateko eta bere emaztegai Bella Rosenfeld ikusteko, baina Lehen Mundu Gerrak han harrapatu, eta bertan geratu behar izan zuen, zortzi urtez. Hala, bere burua aurkitzeko fase batean murgildu zen artista, eta garai hartako pintura eta paper gaineko lan ugari dira horren erakusgarri. Halaber, autorretratuak, eguneroko bizitzaren irudiak —Bella emaztearen eta Ida alabaren ondoan—, gerrak eragindako sarraskiaren irudikapenak, bere komunitateko bizimoduaren eta Errusia berriaren marrazkiak egin zituen artistak. Iraultzaren ondoren, Vitebskeko Arte komisario izendatu zuten Chagall, eta kargu horrek ahalmena eman zion eskualdeko museoen eta arte-eskolak zuzentzeko, baita artearen inguruko ekitaldiak antolatzeko ere.\nChagall. Urte erabakigarriak, 1911−1919 erakusketaren katalogoa Josef Helfenstein-ek argitaratu du eta ilustrazio ugari jasotzen ditu. Hainbat entsegu biltzen ditu; besteak beste, egile hauenak: Josef Helfenstein, Angela Lampe, Simon Baier, Alfred Bodenheimer, Heiko Haumann, Olga Osadtschy, Naomi Lubrich, Barbara Schellewald, Thomas Grob, Frithjof Benjamin Schenk, Henriette Mentha, Sophie Eichner, Werner Müller, Bettina Keller-Back eta Shifra Kuperman. Horiek guztiek testuinguruan kokatzen dute margolariak haren ibilbidean funtsezkoa izan zen aldi hartan egin zuen lana, eta hainbat gai lantzen dituzte, besteak beste, Chagall gaztearen biografia eta ikono errusiarren tradizioarekin izandako harremana, Parisko abangoardia, Errusiako Iraultza, eta garaiko judutarren egoera, bereziki Ekialdeko Europako komunitateetakoena.\nPrentsa eremua Lege oharra Pribatutasun politika Erabilerraztasuna


Amaika gezur sortu dute liberalak gertakari ontaz. Aundienak Segobia delako batek. Andre ori aur-giteko omen zegoan eta aren karraxietaz urrikaldu gabe, belaunikarazi ta tiroz il omen zun. Tiroz illerazi zula egia da. Zergatik? Iru aldiz ispia-lanetan arrapatu zulako. Santa Kruzen saillean bai baitzebillen Erbiya esaten ziotena? ua liberalak arrapatuta Vitorira eraman zuten. Il ote zuten etzuten, etzekiten. Aren andreari itz eman omen zioten, berak ispiazkoan laguntzen ba ziten, senarra itzuliko ziotela: andreak berak ala asmatu noski. Beiñola andre au arrapatzen du Santa Kruzek, gonaren joskurean izkutatuta zeramazkin paper batzukin; libaralentzat alegia. Santa Kruzek esan zion, begira zezala; irugarren aldiz arrapatzen zunean tiroz ilko zula. Bigarren aldiz arrapatu zutenean, esan zion Santa Kruzek, bizitzeko diña emango ziola, ta etxera biltzeko. Andik illebete batzutara berriz arrapatzen dute Aretxabaletan, saski bat ogi zeramala. Ogi baten mami-tartean, paperak berriz ere, Aretxabaletako liberal batentzat. Oraingoan konpesarazi ta tiroz ilerazi zun. Aur-giteko ote zegoan andre ua? Ikus zer dion Pedro Zubizarreta Aretxabaletarrak 1921garren urteko Martxoaren 14garrenean: «oraintxe itzegitea egin det andre aren aide batzukin, eta esan didate, ez daudela oso seguru, baño aspaldi artan noski, umerik etzula, ta 42 urtetik gorakoa zala». Andrea aurgiteko agiri agirian zegoala ta olako barrikeri pranko asmatu da; baño asmakeri oiek eztute egiaren izpirik ere.\nLekunberriko andrearena ere zabaldu da, beste gezur askoren artean. Larrugorrian utzi ta lumaz bete ta astogañean erabilli omen zun erri guzian barrena. Au ere egia eztala badakigu. Oraindik bizi da bat edo bat Lekunberrin, orren berri dakina, ta ori ondo gogoan daukana. Nere aziterrian, Uitzin, entzunik nago Zakarias Astiz jaunari, Lekunberriarra bera, ta ezkontzaz Uitzira joana, Santa Kruz oraindik Lekunberrira gabea zala, ta ark ez baño beste batek egin zula egiteko ori. Astiz jauna ezta batere Santa Kruztarra. Oraindi bezi da ta osasunean dago: galdetu bedio. Ezizena «Katxia» zun batek egin omen zun. Irañetaren saillekoa bera, ikus zer dio Santa Kruzek berak: Ni Lekunberrin sartzean ikusi nitun Lizarragaren mutil batzuk, andre bat astogañean zeramatela. Ezin gelditu nindeken an, eta naigaberik aski eman zidan gaxoak. Presarik izan ezpanu, mutill aiek artuko zituzten noski bereak eta asto beltzarenak.\nBi gertaera oek, Aretxabaletakoa ta Lekunberrikoa, puztu ditute ta arrotu ditute ta itxuragabetu ditute beltzak, nai duten bezela. Olakoa pranko asmatu diote Santa Kruzi, baño ezin egiztatu. Karlista epeletan ere zabaldu dira, bai bear baño geiago, ta Lizarragak eta Dorrontsorok eta, belarriak erne zeduzkaten olakoak entzuteko. Oraintsu atera dan liburutxo batean au esaten da. Santa Kruzengatik orrelako izugarrikeriak entzunda, Lizarragak auzia garbizeko agindu ziola Alday jaunari. Ibilli omen zan baserriz baserri, ta baserritarrai ezin omen zien ezer atererazi. Berak dionez, bildur omen ziran Santa Kruzek gero jorratuko ote zitun. Alday jaunak ori asmatu ba du, nik ere ba det eskubidea asmatzeko. «Etzuten ezer esan, etzekitelako». Santa Kruz Ameriketara joanda 40 urte ta geiagoan, zeren bildur izan dute bada? Iñor ez al da ibilli egite orren berri-billa? Badakigu asko ta asko ibilli dirala. Ez da nik ez da esan bear. Gu ere ibilli gera, paperetan edo ordun bizi ziranen ezpañetan olako odolkeririk edo beltzekirik arkitzen ote degun. Baño gauza jakiñik ezta ageri. Bai gizon zorrotza zala, ta egitan ari zala gerran, lengo gerrateko saldukeriak ikusita; oraingo gerrateko belaxkakeriak ikusita. Olako gauzik agertuko balitz ixilik egon bearko genduke.


HDPE Pipe (Poly Pipe) Kolore Beltza / Urdina Ur hornidura Hornitzaile eta Fabrikatzaileen Txina - Factory Prezioa - Sunplast\nHasiera > Produktuak > PEAD hodia > UEA Hoditeria > HDPE hodiak (poli karea) ur-horniketaren kolore beltz / urdinean\nHDPE kanalizazioa, halaber, dentsitate handiko polietilenozko hodiak edo poli-hodiak deitzen zaizkiola, ezin hobea den ur-horniketarako soluzio egokia. SUNPLAST PEAD kanalizaziorako, PE80 edo PE100 PE kalitate gorenekoa da, mundu osoko material hornitzaileengatik. HDPEren ur-hodiak ISO4427 estandarrekin guztiz bete ditzake, aldi berean AS / NZS 4130, EN 13244/12201 DIN 8077/8078 estandarrak bete ditzake. SUNPLAST-ren hodiak igeriketa proba zorrotza gainditu du Erresuma Batuko BS6920 proba izeneko zentro zorrotzak, eta horrek frogatzen du gure PEAD hodiak osasun ur hornidura egokia direla.\nPEAD uretako hodiak\n- DN20-110 mm-ko HDPE socket fusioak\n- DN20-630mm HDPE elektrofusioko burdineria\nHot Tags: HDPE Pipe (Poly Pipe) Kolore Beltza / Urdina Ura hornitzeko, Txina, hornitzaileak, fabrikatzaileak, fabrika, fabrika, prezioa, erosi, Txinan egindako.\nUEA HoditeriaDR11 HDPE hodiakPoliola urdinaPoli beltzakHDPE beltzaren hodiakHDPE hodiakPE kanalizazioaPolietilenozko hodiakHodiakUra poli


Naturaguneak - Geoparkea - Flysch & Karst experience\nKantauri itsasoak bustitzen dituen labar zorrotzetatik hasi eta Izarraitz mendiguneko kareharrizko gailur altuetaraino, Euskal Kostaldeko Geoparkean askotariko paisaia ugari aurki ditzakegu. Marearteko guneak, estuarioak, artadiak, zelaiak eta baso atlantikoak bata bestearen atzetik tartekatzen dira eta bioaniztasunaren mosaiko askotarikoa osatzen dute; mosaiko horrek, hain zuzen ere, azaltzen du zergatik dauden babestutako lau naturagune 88 km2 baino ez dituen eremu batean.\nPaduretan, dunetan eta labarretan landarediak aurre egiten dio ozeanoaren indar bortitzari, eta olatuen oldarrari eusteko egin behar izan dituen egokitzapen txundigarriak erakusten dizkigu. Marea jaisten denean, itsaspeko munduak bere sekretuak agertzen ditu kolorez beteriko marearteko hainbat eta hainbat putzutan.\nKostaldetik urrunduta, mendien eta haranen erliebe bihurriek hainbat baso ezkutatzen dituzte, eta baserriko bizimodu gogorrari loturiko laborantza-ustiategiak eta mendiko belardi berdeak ikus daitezke nonahi. Horrez gain, Euskal Kostaldeko Geoparkeko barnealdeko kareharrizko mendi zulatuetako haitzuloetan hainbat animalia bizi dira, besteak beste galtzeko arriskuan dauden zenbait saguzar espezie.\nBabestutako naturaguneetatik kanpo, natura-balio handia duten beste toki batzuk ere badaude; agian ez hain handiak, baina xarma eta interes ukaezinekoak.\nDeba-Zumaia itsasertzeko Biotopo babestua\nHabitat desberdin askoren mosaikoa\nItsasoko eta ibaiko urak talka egin eta nahasten diren lekuan\nGeoparkeko basorik zabalena\nIzarraitz Kontserbazio Bereziko Eremua\nIzarraizko gailur arrokatsuak Geoparkeko punturik altuenak dira\nBeste naturagune batzuk\nDeba ibaiaren itsasadarra, Andutz mendia, Mutriku-Saturraran arteko itsaslabarrak\nLurraren eta itsasoaren arteko mugan, Deba-Zumaia itsasertzeko Biotopo Babestua habitat-mosaiko bat da. 4.300 hektareako azalera du eta ondo bereizitako bi eremu ditu: itsasertzean nabarmentzekoak dira itsaslabarretako landaredia eta zazkardi nahiz larre atlantikoak. Itsas eremuan, berriz, aipatzekoak dira marearteko plataforma handiak eta alga gorrien itsaspeko belardiak.\nNaturagune horretarako sarbideak Itzurun eta Algorri hondartzak dira, Zumaian, eta, Deban, Elorriaga, Errotaberri, Itxaspe eta Lapari hondartza. Puntu horietatik, PR-Gi 5001, SL-Gi 5001, SL-Gi 5002 eta GR 121 balizatutako bidexkek Biotopoko txoko guztiak ezagutzeko aukera ematen dute. Zumaian, gainera, Algorri Interpretazio Zentroak informazio zabala eskaintzen du.\n2009an izendatu zuten naturagune babestu. Itsaslabarrak eta itsas zabaleko bi eremu erreserba integraleko eremuak dira.\nItsasoko eta ibaiko urak talka egin eta nahasten diren lekuan, Urolako estuarioak Kantauri itsasoaren aldeko ekosistema tipikoak erakusten ditu. Horrek ahalbideratu du Natura 2000 Sarean sartzea. Bere habitaten artean, padura atlantikoak, ibaiertzeko basoak, artadi kantauriarrak eta kostaldeko dunak azpimarratu behar dira.\nEspazio horren zati txiki bat Zestoakoa bada ere, 112 hektareetako gehienak Zumaian daude. Eta han daude sarbide nagusiak ere: Santiago hondartza eta Oikia auzoa. Zumaian, halaber, Algorri Interpretazio Zentroa dago, kostaldeko ekosistemen berezitasunak biltzen dituena.\nArno mendiko artadi kantauriar itxia Geoparkeko baso zabalena da. Harez gain, zona lauenetan, sega-larre atlantikoek aniztasun biologikoa gehitzen diote, 2012. urtean Natura 2000 Sareko KBE izendatutako gune honi.\nNaturagunearen zati handi bat -1.122 hektarea- oso zaila da bertara iristeko; horregatik, gomendagarria da Olatz auzotik eta Kalbarioko gainetik hurbiltzea, eta PR-Gi 47 izenaz seinalatutako georuta zeharkatzea.\nIzarraizko gailur arrokatsuak Geoparkeko punturik altuenak dira, eta haien izaera karstikoa nabaria da dolina, lapiaz eta haitzuloz jositako paisaian. Bere habitat ugarien artean, pagadiak, mendiko larreak eta kareharrizko labarraren oineko baso mistoak nabarmentzen dira. Gainera, garrantzi handiko eremua da zenbait saguzar espezie kontserbatzeko.\nEremu hori Natura 2000 Sareak babesten du 2012an KBE gisa sartu zenetik. 1.593 hektareako azalera du, eta Deba, Azkoitia, Azpeitia eta Zestoako udalerriek partekatzen dute. Hura ezagutzeko, komeni da Lastur auzora eta Mugarrigain gainera (biak Deban) hurbiltzea, baita Debak eta Zestoak partekatzen duten Goltzibar haranera ere. Lasturren paisaia karstikoa interpretatzeko zentro txiki bat dago\nGiza jardueraren ondorioz eraldaketa sakona jasan duen arren, Debako itsasadarrak baliozko padura atlantikoak ditu oraindik. Horregatik dago babestuta 2004. urtez geroztik. Horrez gain, Casacampo eta Artzabal izeneko eremuetan kontserbazio-lanak egin dira, eta, modu apalez bada ere, Santiago hondartzako dunaren zati bat lehengoratu da.\n92 hektareako azalera du, eta Casacampo eta Artzabal aldetik ditu sarbideak, itsasadarraren bi ertzetan.\nAndutz mendia 600 m baino altuagoa da eta Itziarretik du sarbidea. Jatorri geologikoa Behe Kretazeoan du, itsaso azpian bere arrokek jatorri duten koralezko arrezife handia eratu zenean.\n213 hektarea ditu eta urrats bakoitzean azaleratzen da bere izaera karstikoa: lapiazetan, dolinetan, hustubideetan edo haitzuloetan. Horrez gain, artadi kantauriarretan, zazkardi atlantikoetan eta mendi-mazeletan hazten diren larreetan ere islatzen da.\nMutriku-Saturraran arteko itsaslabarrak\nKostako zerrenda estu horretan, 23 hektareakoa, harrien kolore iluna da deigarriena. Kolore hori eratu ziren bitartean materia organikoa metatzearen ondorioa da. Geoparkeko material geologiko zaharrenak dira eta Behe Kretazeoaren amaieran dute jatorria.\nEdozein sarbidetatik, Burumendi eta Saturrarango hondartzetatik, edo Galdona auzotik, paisaiak larre atlantikoak, zazkardi atlantikoak eta itsasertzeko labarretako landaredia erakusten ditu.


Finantza alorrean euskara sustatzeko hitzarmena sinatu dute Uemako udalerriek, Kutxabankek eta Laboral Kutxak - Zarautz - Zarauzkohitza.eus\nFinantza alorrean euskara sustatzeko hitzarmena sinatu dute Uemako udalerriek, Kutxabankek eta Laboral Kutxak\nAna Abarisketa 2016-07-19 17:05\nNekane Iribar, Marije Etxaniz, Eduardo Ruiz de Gordejuela eta Josu Labaka (Uema).\nBost urterako sinatu dute hitzarmena, eta sinatu duten udalerrien artean dago Zarautz.\nFinantza alorrean euskararen erabilera areagotzeko hitzamena sinatu dute gaur, asteartea, Kutxabankek, Laborak Kutxak eta Uemako 30 udalerrietako alkateek edo udal ordezkariek. Horien artean daude Azpeitia, Orio, Zarautz, Zestoa eta Zumaia. Zarautzen kasuan, Euskara zinegotzi Nekane Iribarrek hartu du parte ekitaldian.\nAkordio horren helburua da bi finantza erakunde horietako bezeroen hizkuntza eskubideak bermatzea. “Erakunde publiko guztiek hizkuntza eskubideak bermatzeko hartu beharko lituzteketen konpromisoak ageri dira bi finantza erakunde hauekin sinatzen dugun hitzarmenean”, esan du Josu Labaka Uemako lehendakariak. “Zentzu horretan, jarrera eredugarria da”.\nSinadura ekitaldia eta agerraldia Azpeitian egin dute. Uemako lehendakariaz gain parte hartu dute ekitaldian Laboral Kutxako Komunikazio eta Publizitate departamentuko zuzendari Marije Etxanizek, Kutxabankeko Txikikazko Negozioaren zuzendari nagusi ondoko Eduardo Ruiz de Gordejuelak eta Eneko Etxeberria Azpeitiko alkateak. Guztiek nabarmendu dute sinatu berri duten hitzarmenaren garrantzia. Itun hori bost urterako izenpetu dute, eta asmoa da beste bost uztez luzatzea gero. Aurrerapausoak aztertzeko jarraipen batzordea ere osatuko dute.\nErakunde horiek honako neurriak hartuko dituzte, besteak beste:\nBulego hauetako langileek euskaraz jarduteko gai izango dira. Era berean, bulego hauetan eskaintzen dituzten zerbitzu guztietarako kontratatzen diren langile berriak, finko zein aldi baterakoak, elebidunak izango dira.\nBezeroari ahoz lehen hitza euskaraz egingo zaio, eta mezu elektronikoak euskaraz edo elebietan bidaliko zaio. Horrez gain, urtean ematen diren zerbitzu bereziak –errenta aitorpenaren kanpaina, esaterako– euskaraz izan daitezen, beharrezkoak diren baliabideak jarriko dira.\nUdalerri hauetako kartelen %75 gutxienez euskaraz jarriko da.\n30 urte baino gutxiagoko bezeroei komunikazioak euskara hutsean bidaltzen hasiko dira, eta kontrakoa adierazten dutenei bi eletan.


Osakidetzak instalazio kirurgiko moderno eta puntakoak izango ditu gaurtik, ekainak 20, AUO Txagorritxuko eraikin berrian - Eusko Jaurlaritza - Euskadi.eus\n10 000 paziente inguru igaroko dira urtean zehar Bloke Kirurgiko berritik\nInstalazioek 4000 m2-tik gorako azalera dute\nOsakidetzaren Arabako ESIk instalazio kirurgiko berriak izango ditu gaurtik, ekainak 20, azken belaunaldiko ekipamenduarekin. Ebakuntza-gela horiek honako arloetan ebakuntzak egiteko erabiliko dira: Angiologia eta Kirurgia Baskularrean, Kirurgia Orokorra eta Digestio-aparatukoan, Ahoko eta Aurpegi-masailetako Kirurgian, Kirurgia Ortopedikoa eta Traumatologian, Ginekologian, Neurokirurgian, Otorrinolaringologian, Larrialdi Orokorretan eta Traumatologiakoetan, eta Urologian.\nEspazio berri horrek, instalazioak handitu eta ekipamendu berriak izateaz gain, hobekuntza handia dakar pazienteen arreta- eta segurtasun-zirkuituetan, bai eta osasun-profesionalen eskura dauden bitarteko eta eremuetan ere. 10 000 paziente inguru igaroko dira urtean zehar Bloke Kirurgikotik osasun-arreta jasotzeko. Kirurgia Handi Anbulatorioa AUO Santiagon egingo da.\nBloke Kirurgikoaren ezaugarriak\nBloke Kirurgikoa Arabako Unibertsitate Ospitaleko Zerbitzu Orokorren eraikin berriko 2. solairuan dago. Eraikin hori abenduaren 22an inauguratu zen. Espazio horrek 4000 m2 baino gehiagoko azalera du, eta kirurgia programaturako eta urgentziazkorako 19 ebakuntza-gela ditu; horietatik 16, 4 klusterretan edo modulutan multzokatuta daude, eta beste 3 ebakuntza-gela handiago, horietako bik teknologia hibridoa dute, eta bat kirurgia robotikoa egiteko prestatuta dago.\nEbakuntza-gelak klusterretan antolatzeak modulu bakoitzaren kudeaketa bereizia ahalbidetzen du. Hartara, guneen eraginkortasun handiagoa lortzen eta prozesu motaren arabera integratutako eremu funtzionalak eratzen laguntzen da. Horrela, Bloke Kirurgikoa 5 klusterrek osatzen dute.\n0 klusterra: modulu horretan, Neurokirurgiako eta Kirurgia Ortopedikoa eta Traumatologiako ebakuntza-gela bereziak, Angiologia eta Kirurgia Baskularreko operazio-gela bereziak eta Kirurgia Orokorra eta Digestio-aparatuko, Ginekologiako eta Urologiako ebakuntza-gela bereziak kokatuko dira.\nklusterra: modulu hori Otorrinolaringologiako, Ahoko Kirurgia eta Aurpegi-masailetako, Urologiako eta Ginekologiako ebakuntza-gelek osatzen dute.\nklusterra: modulu horretan, Larrialdi Orokorretako eta Traumatologiakoetako ebakuntza-gelak eta balio anitzeko operazio-gela bat daude.\nklusterra: modulu hori Kirurgia Orokorra eta Digestio-aparatuko ebakuntza-gelek osatzen dute.\nklusterra: modulu honetan Kirurgia Ortopedikoa eta Traumatologiako operazio-gelak daude.\nEbakuntza-gela berriek 42 m2-ko azalera dute, eta honako ezaugarri hauek dituzte: mahai kirurgikoak, eraginkortasun handieneko LED argiztapena, sabaian ainguratutako gailu mugikorrak gurpilen gaineko ekipoak gutxitzeko, kableatuak eta konexio integratuak, bereizmen handiko monitoreak orotariko irudietarako (erradiografiak, erresonantziak, angiografiak, etab.) eta arnasgailuak, besteak beste.\nEbakuntza-gela hibridoak: azkarragoak eta seguruagoak inbaditzaileak diren gutxieneko prozeduretan\nEbakuntza-gela hibridoa erradiodiagnostikoko irudi-sistema aurreratuak dituen gela kirurgikoa da. Sistema horiek prozedura konplexuak modu erraz eta azkarrean egiten laguntzen diete kirurgiako profesionalei, oso gutxi inbaditzen dutenak gainera. Halaber, prozedura konplexuak denbora laburragoan eta segurtasun handieneko baldintzetan egiteko aukera ematen du.\n0 klusterrean dauden ebakuntza-gela horiek hurrengo fasean gaituko dira, eta 3 dira. 65 m2-ko azalera dute, teknologia eta ekipo gehiago behar dituzten prozedurak egiteko, hala nola Angiologia eta Kirurgia Baskularra, Neurokirurgia eta Kirurgia Ortopedikoa eta Traumatologia, eta kirurgia robotikoa Kirurgia Orokorra eta Aparatu Digestiborako, Ginekologiarako eta Urologiarako, kudeaketa-sistema adimendunekin eta mistoekin.\nOperazio-gela integratu baten helburua da espazio egokitu eta seguru bat eskaintzea ebakuntza guztiak egiteko, errazenetatik konplexuenetara, eta aukera ematen du aretoko ekipamendua puntu bakar batetik kontrolatzeko, ebakuntza-gelako gune esterilean.\nGela mota horrek berrikuntzak dakartza kirurgietan, prozeduraren monitorizazioan, argiztapenean eta pazientearen jarraipenean erabiltzen diren ekipoetan eta teknologian. Abantaila nagusia da kirurgian aktibo dauden ekipamenduen kontrol zentralizatua ahalbidetzen duela, eta, beraz, edozein aldaketa egin daiteke ebakuntza-gelako eremu esteriletik; izan ere, eremu zehatz horretara sartzea osasun-langileentzat mugatuta dago, prozedura kirurgikoa babestuta mantentzeko.\nEbakuntza-gela honetako ekipamenduari esker, kirurgia zuzenean eta bereizmen handian bistaratu, grabatu eta partekatu daiteke, gune berean dagoen pantaila baten bidez. Gainera, lau ebakuntza-gelak bideo-streaming sistema dute, igorritako irudia Arabako ESIren sareko edozein ordenagailutara bidaltzeko. Horrela, informazioa kontsultatzea errazten zaio erakundeko edozein profesionali, eremu esterilaren barruan egon beharrik gabe, eta, gainera, oso baliagarria da irakaskuntzarako.\n10 000 interbentzio inguru urtean Kirurgia Bloke berrian\nArabako ESIk ospitaleratzea behar izan zuten 8393 ebakuntza egin zituen iaz (% 70,65 programatuta eta % 29,35 premiazkoak). Interbentzio gehien izan zituzten espezialitateen artean honako hauek nabarmendu ziren: Traumatologia (2684 ebakuntza kirurgiko), Kirurgia Orokorra eta Digestio Aparatukoa (2148 ebakuntza kirurgiko) eta Urologia (1297 ebakuntza kirurgiko).\nEkainaren 1ean AUO Txagorritxuko Esterilizatzeko Zentral berria inauguratu zen (E eremua). Zerbitzu Orokorren eraikin berriko -2 solairuan 1.000 m2-ko azalera hartzen duten instalazio moderno horiek teknologiarik aurreratuena dute, eta Europa mailan onenen artean dago.\nZentral berriak kirurgia-tresneria garbitzen hasi da bere instalazioetan (kirurgia-eremu bakoitzean egiten ari zena). Horretarako, garbiketa-eremuan, karga eta deskarga automatikoak dituzten 4 garbigailu termo-desinfektatzaile, orgak, edukiontziak eta tresnak garbitzeko 2 tunel eta ultrasoinu bidezko garbiketa ditu, Da Vinci robotaren osagarriak garbitzeko berariazko tresnekin.\nMaterial kirurgikoak esterilizatzeko, lurrunezko 4 esterilizagailu eta hotzeko 3 esterilizagailu ditu (hidrogeno peroxidozko 2 eta formaldehidozko 1). Hori guztia, azken sistemez hornituta, ergonomia eta langileen segurtasuna bermatzeko, bai gailueta, bai eta instalazioetan ere.\nEsterilizazio-zentral berriaren irekiera tresna kirurgikoen trazabilitate-, eguneratze- eta hobekuntza-proiektu bati lotuta dago. Izatez, instalazio berrietan 8 lan-mahai egongo dira, tresneria kirurgikoaren kaxak muntatu eta kontrolatzeko. Proiektu horri esker, une oro, erabilitako edozein tresna modu indibidualizatuan trazabilitatu ahal izango da Esterilizazio Zentralean sartzen denetik, eta garbiketa-, desinfekzio- eta esterilizazio-prozesu guztiak erregistratuta geratuko dira helmugako zerbitzura ateratzen den arte; gainera, trazabilitateari buruzko informazio guztia historia klinikoan sartuko da.\nInauguratu zenetik, hainbat unitate ireki dira pixkanaka Araba Unibertsitate Ospitalea - Txagorritxuko Zerbitzu Orokorren eraikin berrian, eta Osasun Sailak eta Osakidetzak 104 milioi euroko inbertsioa egin dute.\n2021eko abenduaren 22a: Iñigo Urkullu lehendakariak Osakidetzako Arabako Unibertsitate Ospitaleko zerbitzu orokorren eraikin berria bisitatu du\n2022ko urtarrilaren 14a: Datorren astelehenetik aurrera, Osakidetzako AUO Txagorritxuko ZIU-a Zerbitzu Orokorren eraikin modernoan egongo da\n2022ko urtarrilaren 21a: Arabako ESIko larrialdi orokorrak AUO Txagorritxuko eraikin berrira lekualdatzen dira\n2022ko otsailaren 20a: Arabako ESIko neonatologia unitatea AUO Txagorritxuko eraikin berrian kokatuko da\n2022ko martxoaren 18a: Osakidetzak obstetriziako instalazio modernoak eta punta-puntakoak izango ditu martxoaren 29tik aurrera AUO Txagorritxuko eraikin berrian


BBVAk bere egin nahi duen Plaza Biribileko zatia 1965etik Udalarena dela dio EHBilduk - Uriola.eus\nuriola.eus 2014-10-28 12:00 Udal gaiak Abando - Indautxu\n1965tik Udalarena den Plaza Biribilaren zati bat udal gobernuak "BBVAren esku utzi nahi izatea, merkatal gune bat zabaltzeko" salatu du EH Bildu koalizioak. Aitziber Ibaibarriaga bozeramaleak "enpresa handien mesederako" EAJk daraman hirigintza politika gaitzetsi du.\nIbaibarriagak salatu du BBVAren asmoa 1965ean sinatutakoaren kontra doala, alegia, etxe-orratza altxatu zen datakoa. EH Bilduren bozeramaleak gogoratu du, "garaiko hiri arautegiaren 50 puntuaren arabera plantaren antolaketa aldatu nahi izango balitz, hesituz egin beharko litzatekeela, edo bestela Udalari eman". Hortaz, Ibaibarriagak baieztatu du Plaza Biribilaren parte hau Udalarena dela, eta "ondorioz, Udalak, ezeren truke, berea den espazio bati uko egingo diola".\nBanco Vizcayako arkitektoek garaiko eraikinaren tipologia aldatzearen alde egin zuten, planak ahalbidetzen zuen 12 solairuren gainetik altxatuz, "hau guztia, orain arte ezagutu dugun plazaren truke egin zen. Egonkortuta dagoen plaza da beraz, hori dela eta ezabatzeak ez luke inolako zentzurik izango. Honekin batera, espaloia eta metro sarrera kolapsatuko lirateke ere".\nIbaibarriagak gogoratu du HAPOren gaineko edozein aldaketa interes publikoan oinarritu behar dela. "Egonkorturiko plaza bat galtzea merkatal gune bat eraiki ahal izateko interes publikoa bermatzea den", galdetu du bozeramaleak.\nEHBilduko zinegotziak azpimarratu du "beste pelotazo baten aurrean gaudela. Plaza Biribilekoa enpresa handien mesederako EAJk Bilbon egiten duen hirigintza politikaren beste adibide bat da, Iberdrola dorrea eta Gardokiren eraikinarekin gertatu bezala. Testuinguru ekonomikoaren ondorioz, estutasunak pasatzen ari direnekin zorrotza den politika eta aldiz kapitalarekin guztiz onbera dena".\nHori dela eta, Ibaibarriagak deia luzatu dio gobernu Batzordeari herritarrena den egonkorturiko espazio publikoa den Plaza Biribila BBVAri ez "oparitzeko".\nPlazan egingo diren herri lanak\nBestalde eta Plaza Biribilerako Udalak iragarritako herri lanei dagokienez, EHBilduk salatu du Udalak araututako prozedura ez duela bete. Ibaibarriagak azpimarratu du HAPOk babestutako eremu integraltzat hartzen duela Plaza Biribila eta, beraz, bertan edozein obra egin baino lehen Ondarearen Batzordean aurkeztu behar dela. "Eta guk dakigunagatik gaurko egunez oraindik ez da Plazarako dagoen proiektua Ondarearen Batzordera eraman".


Inguru hori pixkanaka-pixkanaka doa berritzen, hau hirugarrengo fasea eta azkena izango da. Aurretik, ibai ondoko zein errepide ondoko zatiak berritu ziren eta etxe arteko plazatxoa berritzearekin amaituko dira obrak. Azken faseko obra horiek aurreikusita bezala doaz aurrera.\nGarajeetan hezetasunarekin dituzten arazoei irtenbidea emateko etxeatarietako bizilagunekin adostuta berritzen ari dira plaza. Obra osoaren aurrekontua 450.000 eurotakoa da: "Udalak ezarrita duen irizpideari jarraituz aurrekontuaren %30a ordainduko du, legez gaineko zoladura ordaintzera bakarrik behartuta badago ere", adierazi du Josu Labaka zinegotziak.


Lanbide Heziketako heziketa-zikloak eskaintzen dituzten itunpeko ikastetxe pribatuen ekipamendua erosteko 2017-2018 ikasturteko deialdia. - Hezkuntza saila\nLanbide Heziketako heziketa-zikloak eskaintzen dituzten itunpeko ikastetxe pribatuen ekipamendua erosteko 2017-2018 ikasturteko deialdia.\nEkipamendu eguneratu eta beharrezkoa erosteko edo errentan hartzeko finantzaketa, bai eta hortik eratorritako gastuen finantzaketa ere, curriculuma garatzeko orduan ikasteko metodo eta erreminta berritzaileak ezartzeko eta enplegurako prestakuntza-programak eta espezializazio profesionalerako programak zabaltzeko, agindu honetako I. eranskinean adierazitako heziketa-zikloetan.\nItunpeko ikastetxe pribaturen baten titularra izatea, non 2017-2018ko ikasturtean Lanbide Heziketako erdi- eta goi-mailako heziketa-zikloren bat ematen baita (agindu honen 1. eranskinean adierazitako heziketa-zikloetariko bat).\nAGINDUA, 2017ko abenduaren 11koa, Hezkuntzako sailburuarena, zeinaren bidez deialdia egiten baita Lanbide Heziketako heziketa-zikloak eskaintzen dituzten itunpeko ikastetxe pribatuen ekipamendua erosteko edo errentan hartzeko 2017-2018ko ikasturteko diru-laguntzetarako. Deialdiaren araudia\nBeharrezko ekipamenduen justifikazio-memoria (PDF, 976 KB)\nJustifikazio-memoria ekonomikoa (PDF, 972 KB)\nAmaierako Memoria (PDF, 974 KB)\nJustifikazio-memoria ekonomikoa (pdf , 972.99 KB)\nAmaierako Memoria (pdf , 974.03 KB)


Gabonetako oparien ideiak\nAte joka ditugu Gabonak, opariak erosteko eta jasotzeko garairik garrantzitsuena. Oso gauza polita da, baina askorentzat buruhauste handia da bikotekidearentzat, senide edo lagun batentzat opari egokia aukeratzea. Gainera, denetik dugu gaur egun, bai etxean, bai eta geure buruarentzat ere. Horregatik, nekagarria izaten da askotan oparitzea, eta Araba Marketek arindu egin nahi du zama hori, Gabonetan oparitzeko ideia-zerrenda bat eskainiz.\nOpari ezazu kultura. Kultura eta aisia jarduerak\nGure etxeetan mota guztietako tresna teknologikoak ditugu, baita lurrinak, arropa edo oinetakoak ere. Horregatik, gero eta ohikoagoa da maite ditugunei kultura- eta aisialdi-jarduerak oparitzea. Horrela, betiko izango dute gogoan esperientzia.\nLandetxe eta nekazaritza-turismoko establezimenduetako egonaldiak, museoetara bisitak, landa-inguruneko ihesgelak, paint balla, abentura-parkeak, elikadura-tailerrak, golfa edo kultura-sorkuntzarako aire zabaleko lekuak. Aurki itzazu Araba Marketen Araban gozatzeko esperientziak.\nArabako gastronomia eta ohiko produktuak\nGastronomiarekin gozatzen dutenentzat, Araba Marketen aurkituko dituzun Gabonetan oparitzeko aukera batzuk. Adibidez:\n✓ Otordu eder bat Arabako jatetxe batean\n✓ Gure gaztandegietako bateko Idiazabal gazta zaporetsua\n✓ 0 km-ko lekaleak, Arabako babarrun arrozina besteak beste\n✓ Añanako Gatz Haraneko gatz apur bat\n✓ Herriko ogi eta gozogintzako produktu onak\n✓ Inguruko erle-ezti ona\n✓ Eusko Labeleko produktu ekologiko gustagarriak\n✓ Arabako Errioxako ardo eta olio bikainak\n✓ Eta askoz ere gehiago\nEta landa-ibilaldiez eta bizimodu lasaiaz neska-mutilen gisa gozatzen dutenentzat, ez dago egun batzuetan Arabako landetxe edo nekazaritza-etxe batean erlaxatzea baino opari hoberik. Landetxeak, nekazaritza-etxeak, errotak edo etxetzar jasangarri, ekologiko eta irisgarriak, maskotekin joateko egokituak. Familian edo lagunekin Eguberri edo Urtezahar desberdin bat izan dezazun, giroa aldatuta.\nEskuz eta modu tradizionalean egindako artisau-produktuak oparitzeko asmoa baduzu, Araba Marketen aurkituko dituzu zure oparietarako hainbat ideia, adibidez:\n✓ Lanpara bihurtutako kuiak eta beste apaingarri batzuk\n✓ Txorien artisau-etxetxoak\n✓ Eguzkilorea oinarri duten artisau-produktuak\n✓ Moda eta artisau-eran egindako osagarriak\n✓ Zure argazki edo idatzi kuttunak artisau modura eta gustu onez koadernatuta\nInguruan ardoa maite duten pertsonak badituzu, aukera ugari dituzu Araban ardoa, txakolina edo sagardoa oparitzeko. Sar zaitez Araba Marketen, eta aukeratu upategietara bisitak, dastaketak, ardoak eta askoz ere gauza gehiago, hainbat herritan Arabako Errioxako ardoaz goza dezaten, hala nola Guardian, Bastidan, Eltziegon, Villabuenan, Pagosen, Oionen, Lapuebla de Labarcan eta Samaniegon; Arabako txakolinaz Murgan eta Artomañan, eta Arabako sagardoaz Zuhatzun eta Ibarran. Dena zure maiteek etxetik hain gertu dugun enoturismoaz goza dezaten.\nBatzuek argi dute, eta, hala ere, moda eta osagarriak oparitzea gustatzen zaie. Neurriaren inguruko arazoak direla, aukeratutako jantziak gustatuko zaizkien ala ez... Horrelako opariekin ausartzen diren horietakoa bazara, hona hemen askotariko aukerak, gustu guztietarako:\n✓ Errespetuzko moda, kotoi ekologikoarekin edo beste material batzuekin egina, kalitatea eta ingurumena errespetatzen duen fabrikazioa lehenesten dituena\n✓ Adin, estilo eta marka anitzeko arropa eta osagarrien dendak\n✓ Emakume, gizon eta haurrentzako mertzeriak\nLanda-ingurunea ezin hobea da zure osasuna eta ongizatea hobetuko duten zaintzak oparitzeko. Horregatik, ideia perfektu batzuk aipatuko dizkizugu jarraian, Araba Marketen zerbitzu desberdinei esker sentsazio-zurrunbilo batean murgiltzeko:\n✓ Masaje-saioak: terapeutikoak, hawaiarrak edo erlaxagarriak\n✓ Terapia fisioterapeutikoak: fibrosi perkutaneoa, pilates fisioterapeutikoa, gimnasia abdominal hipopresiboa, drainatze linfatikoa, kinesiotapinga, eskuzkoa edo ziztada bidezkoa edo lehorra.\n✓ Edertasun-tratamenduak eta ile-apainketako eta estetikako aholkularitza\n✓ Biokosmetika ekologikoa\nDenbora badaramazu obra batean pentsatzen, aprobetxatu Eguberriak zure etxeari hobekuntza bat oparitzeko. Zure etxea eraberritzeak norberaren erosotasuna eta ongizatea areagotu ditzake, baina horretarako ezinbestekoa da profesional egokiak izatea. Gure erakusleihoan honako zerbitzu hauek aurkituko dituzu: zurgintza, argiketariak, iturgintza, igeltserotza, klimatizazioa, zurezko artisautza eta askoz gehiago.\nAukera horietako asko Gabonetan oparitzeko ideiatzat hartuko dituzu, ziur. Agian, familia osoari opariak egiteko konponbidea izan daiteke. Begiratu bat eman, eta gogoratu Araba Marketen dauden negozioen ezaugarri nagusiak tokikoak izatea, landa-ingurunean egotea eta arreta pertsonalizatua ematea direla.\nGabonetan, oparitu bizi-kalitatea.


Taldeen ekintzak :: Itxartu\nHasiera > Taldeen ekintzak\n18.- Uribe Kostako Ibilaldi Luzeko zati bat\n25.- Mungiko Ibilaldi neurtua\n23.- Derioko Ibilaldi N.\n16.- Sopelanako Ibilaldi neurtua\n6.- Meñakako Ibilaldia\n20:30 - 21-30\nBegoñako Abesbatzen Astean: otsasilaren 8an\nDantza - entseguak\nMutil gazteak (>16 urte)\nNeska gazteak (>16 urte)\nErtainak (8-16 urte)\nNeska eta mutil gazteak – Elkarrekin (>16 urte)\nHelduak (gizon zein emakumeak). Hasiberriak\nHelduak (gizon zein emakumeak). Aurreratuak\nNeska-Mutil txikiak (4-8 urte)\nMendi taldea: Hurrengo mendi txangoa Castillete mendira izango da. Informazio gehiago webgune honetan, Algortako Batzokiko tabernan eta mendigoizalea@itxartu.com helbidean.\nDantza taldea: Hurrengo ekitaldia maiatzaren 16an, Dantzari eguna izango da. Informazio gehiago webgune honetan, Algortako Batzokiko tabernan eta dantza@itxartu.com zein musikaeskola@itxartu.com helbideetan. Une honetan Agate Deunaren bezperan kaleetan abesteko prestatzen ari da, Abesbatza eta Itxarkantuko hainbat partaiderekin batera.\nAbesbatza: Begoñan abestu ondoren, apirilean izango diren Udaberriko kontzertuak eta maiatzeko beste bat ari da taldea jadanik prestatzen. Informazio gehiago webgune honetan, Algortako Batzokiko tabernan eta abesbatza@itxartu.com helbidean.\nAntzerki taldea: Ohi bezala, astelehen eta asteazkenero, arratsaldeko 20:30etatik 21:30etara izango ditu bere saioak, Itxarturen egoitzan.\nHiru asmo ari dira prestatzen:\nGrimm anaiek egokitutako "Hamelingo Txirularia" antzezlana,\nAnton Chejov-en bi lan (El oso eta La petiicón de mano) eta\nEuskerazko antzezlan bat.\nKirolak: Krosa burutu ondoren, iaz azkenean egin ez zen Itxartu eguneko IV. Pilota txapelketa noiz jokatuko den zain dago taldea. Ziur aski apirilean ziango da. Informazio gehiago webgune honetan, Algortako Batzokiko tabernan eta info@itxartu.com helbidean.\nItxarkantu: Ekimen honen helburuak gure abestiak ikastea eta gero kaleetan, tabernetan, ospakizunetan, txangoetan eta abarretan abestea dira. Entseguak astelehenetan, arratsaldeko 19:30etatik aurrera izaten dira. Une honetan abesti hauek ari gara prestatzen:\nGoizian argia hastian\nOi ama Eskualherri\nIkusten dozu goizean


Pili Irazabal: "Literaturak asko lagundu dit neroni kokatzen; niretzat, gozamenaz gain, salbamena da" - Oñati - Goiena.eus\nPili Irazabal: "Literaturak asko lagundu dit neroni kokatzen; niretzat, gozamenaz gain, salbamena da"\nJulen Iriondo 2014-05-12 10:48\nPili Irazabal, bankuan jarrita liburua irakurtzen.\nTxantxiku Ikastolako irakasle izana eta liburuzale amorratua, hiru irakurle taldetan dihardu, bat Pake Lekukoa, eta erretiratuen elkartean euskara irakatsi ere egiten du. Odol emaileen taldekoa ere bada; eman dezan animatzen du jende guztia. Eta odolean daramatza, esandakoa, literatura, eta irakasle izaera.\n... hori ez da uzten, irakaslea naiz...\n... hortik, hortik joan nahi nuen; izaera hori mantentzen da, beraz, behin jarduera utzitakoan ere.\nBai, bai. Oso txikitatik dut barruan irakasle izatearena, horri ez zaio uzten. Ez da lanbidea bakarrik niretzat, izaera bat da, gustuko gauza bat, oraindik gustatzen zaidana, interesatzen zaidana; oraindik gainean egoten naiz.\nGainean egon, baita lantoki izan zenueneko kontuen gainean ere?\nBai, oso hurbiletik. Bidaiatu ere egiten dut oraindik lankideekin, edo bazkari eta afarietan egoten naiz, sarri-sarri. Interesatu egiten zaizkit euren arazoak eta euren lorpenak, dena; neureak dira, nik lehenengo pertsonan hitz egiten dut beti. Beno, oraindik bazkide naiz gainera.\nZure izaeran zer dago irakasletarako halako joera eragiten duena?\nGauzetako bat, behintzat, beti esan izan didatena da jendearekin lan egite hori badagoela nire senean. Eta, gero, uste dut izaten direla irakasle batzuk aztarna uzten dutenak norberarengan, eredu izan diren irakasleak.\nEsan didate zorrotza baina irakasle ona zinela, oroitzapen onak dituztela zurekin.\nOrain egitean norberaren ibilbidearen balorazioa, ardura gehiago ematen didate asmatu ez genuen pertsona haien kasuek: "Agian gogorregia izan nintzen nahi nuelako aurrera ateratzea, baina ez nuen asmatu; momentu honetan beste era batera egingo nuke..."; horrek ardura ematen dit. Ez dut uste irakasleek hainbeste eragin dugunik pertsona baten ibilbidean, ibilbide pertsonalean; eskola ibilbidean izan daiteke, baina gauza bat da eskola porrota, baina askoz gogorragoa da pertsona gisa porrot egitea. Baina egongo da jendea esango duena: "Eskolan ez zuten asmatu nirekin, ez ninduten ulertu...". Eta halakoetan pentsatzen duzu: "Egongo da jendea nire eskuetatik pasatuko zena". Eredu bezala marka zaitzake irakasle batek, baina kontrakoa ere izan daiteke. Eta ardura hori geratzen da.\nLaguntza gelan ere jardun zenuen.\nBai, irakasle laguntzaile moduan egin nuen nire ibilbidearen zati handiena, curriculuma jarraitzen ez zuten umeekin. Oso aberasgarria da: asko eskatzen dizu baina erakutsi ere bai. Ikustea umeak nola doazen aurrera zuk tiratuta... Gustuko lana hori izan dut.\nOso irakur-zalea zara.\nOso txikitatik. Beti debekatu egin izan zidaten, eta horren ondorio ere izan daiteke zaletasuna. Etxean ere bai, abadeak esanda, adibidez, asko irakurtzen zuen jendeak asko erantzuteko joera izaten zuela. Eta eskolan, berriz, ez genituen liburu asko eskura, eta, gero, manta azpian irakurri behar zen, edo komunean. Eta badakizu, debekatzen dena... Baina literaturak asko lagundu dit neure burua ezagutzen, kokatzen. Niretzat literatura da gozamena ez ezik, salbamena ere bai.\nOdol emaile taldekoa ere bazara.\nBai, orain ezin dudan arren eman. Eta azken urteetan oso emaitza onekin ibili garen arren, aurten, ez dakit zergatik, pare bat oso baxuak egon dira, eta kezkatuta nago. Ez dakit erlaxazio puntu bat den... Jendeak utzi egiten dio, arrazoi desberdinengatik, eta berriak behar dira. Egia da joan egin behar dela, askotan ilaran egon, orratza sartu... Baina ordu erdi edo ordubete da hiruzpalau hilabetean behin. Eta ezin da on line egin, ze gazteak oso ohituta daude dena on line egiten. Baina zerbait gertatzen zaizunean eta ospitalera zoazenean ere hori ez da on line, eta baten baten odola sartu behar dizute. Ea jende gehiago animatzen den!\nKale Zaharrean bizi zara, asteburuan San Migel Txikiak...\nOspa! Gainean bizi gara, eta esperientzia oso txarra da bertan egotea. Edo kalean zaude, gaupasa egiten, edo... Garai batean geratzen nintzen, baina orain ez. Guk sobrea ematen dugu, jaiak antolatzen laguntzeko, eta gero alde; adinaren kontuak. Baina jaiak oso garrantzitsuak dira.


Plastibor-eko langileak zoriondu nahi ditugu lortu duten akordioarengatik #LortuDugu | LAB SINDIKATUA\nEkintza Sindikala Plastibor-eko langileak zoriondu nahi ditugu lortu duten akordioarengatik #LortuDugu\nPlastibor SL Zornotzan dagoen kimika arloko enpresa da, 111 langile ditu eta automoziorako eta alor elektrikorako plastikozko piezak ekoizten ditu.\nEnpresako lan-hitzarmenaren inguruan akordio bat lortu nahian, bilera mordoa egin zituzten 2020ko martxotik inongo akordiorik lortu gabe. Azkenean, langileen-batzordearen proposamenari jarraituz, asanbladak urtarrilean mobilizazioei ekitea erabaki zuen. Horrela, egunero enpresa aurrean elkarretaratzeak egiten hasi ziren. Hala ere, eta enpresarekin akordioa erdiestea posible izan ez zen, greba mugagabea deitu zuten negoziazioetako blokeoa hautsi asmoz. Greba mugagabea otsailaren 7ko gaueko txandan hasi zen eta gaurko, otsailaren 9ko goizeko txandara arte luzatu da, akordioa atzo gauez lortu zelako.\nHitzarmenaren eduki garrantzitsuenak:\n-3 urterako iraupena (2020-2023).\n-Ia 7 egun gutxiago lan egingo dira urtean, otartekoaren denbora lanordu kontsideratzearen ondorioz.\n-Soldata igoerari dagokionez, lehenengo urtean gutxien irabazten dutenek igoera altuagoa izango dute. Hurrengo urteetan, aurreko urteko KPI + 0,5 eta KPI + 0,75 izango dira hurrenez hurren, igoera nabarmena gaueko plusean eta erreleboko plusa ezartzen da lehen aldiz. Adibide bezala, kategoria baxueneko langile batentzat, 2021eko soldata-igoera %6 ingurukoa izango da.\n-Kategoria-promozioetarako protokolo bat landuko da.\n-%100 edozein bajetan, eta bajek ez diete aparteko pagei eragingo.\n-Lan erreformari mugak jarri. Enpresak ezingo du hitzarmena ez ezarri, lan baldintzak aldatu edo nahieran inor kaleratu. Behartuta egongo da langileen ordezkariekin borondate onarekin akordioa bilatzera.\nLAB sindikatuarentzat, hitzarmen honetan aurrerapauso ikaragarriak jasotzen dira Plastibor-eko langileentzat, eta agerian uzten du langileen batasunak eta lan sindikal serio eta konprometituak bere emaitzak ematen dituela. Antolakuntza eta borroka.


Angula kiloa euro baten truke, Pilota Elkartearen eta Eguren arrandegiaren eskutik - Arrasate - Goiena.eus\nAngula kiloa euro baten truke, Pilota Elkartearen eta Eguren arrandegiaren eskutik\nMiren Arregi 2009-01-16 13:25\nAngulak euro baten truke. Ez al da eskaintza bikaina? Hori da Arrasateko Pilota Elkarteak Eguren arrandegiaren laguntzarekin egin duen eskaintza. Pilota Elkarteak salgai ipini dituen boletoen sariketa Otsailaren 5ean egingo da, Santa Ageda egunean. Irabazleak, Angula kilo bat eroango du etxera, horren gutxi ikusten diren eta horren preziatuak diren angulak.\nOtsailaren 5ean izango du norbaitek horren preziatua eta batzuontzat oraindik mito bat besterik ez diren Angulak prestatzeko aukera. Eta ez gainera, entzutera ohituta gauden prezio ikaragarri horietan, baizik eta, sinesgaitza dirudien arren, euro baten truke.\nBaina nola? Galdetuko duzue. Bada,Arrasateko Pilota Elkartekoek Eguren arrandegiaren laguntzaz salgai ipini dituzten boletoak erosita. Euro baten truke, txartel bat erosi dezakezue, eta txartel sarituaren jabeak, kilo bat Angula eroango ditu etxera, familian, lagun artean, edota zergatik ez, isil isilean eta bakarrik jan ahal izateko.\nPilota elkartearen gastuei aurre egiteko, hemendik aurrera urtero egingo dute Santa Ageda egunean, otsailaren 5ean hain justu, aurrez ateratako boletoen zozketa. Ideiak harrera ona izan du herrian, eta boletoen samentak martxa ona darama Pilota elkartekoen hitzetan.\nEta ez da eskaintza makala inolaz ere, gaur egungo Angula kiloaren prezioa ikusita. Izan ere, kiloa 600 euro ingurutan dago.\nJakizue, bada, hori guztia entzun ondoren, Otsailaren 5eko ONCE zozketako azken lau zenbakiekin bat datorren boletoaren jabeak eroango duela Angula kiloa. Boletoa aurkezteko azken eguna, martxoaren 5a izango da. Zorte on guztioi.


Mexikotik Oñatira, esperientziak konpartitzera — TUlankide MONDRAGON\nMexikotik Oñatira, esperientziak konpartitzera\nDuela zazpi hilabete etorri ziren Oñatira Mexikoko Leinner berriak. Epe honetan, bereziki esperientziak konpartitu dituzte.\nMondragon Unibertsitateak Queretaron duen UCO Mondragon Unibertsitateko ikasleak dira Oñatiko Campusera gerturatu direnak. Guztira 23 gazte etorri dira Euskadira, hemengo esperientzia konpartitzera. 18 urteko gazteak dira gehienak, enpresa proiektuak abiarazteko irrikitan daude, ekintzailetasuna muturrera eramateko gogoz eta ikasteko jarrera itzelaz.\nMondragon Unibertsitateak Latinoamerikan jarri du abian Leinn, eta ikasle hauek dira lehenengo promoziokoak. Lehenengo enpresa proiektuak sustatu dituzte eta Euskadin dauden bitartean enpresa horiek edo proiektu konkretuak egingo dituzte, dirua atera, eta egonaldia ordaintzeko.


Sammic-Castello partidarako sarrerak zozkatuko ditu Uztarriak - Uztarria (Azpeitia)\nSammic-Castello partidarako sarrerak zozkatuko ditu Uztarriak\nISBko mutilek igandean jokatuko dute Urrezko LEB ligako partida, 18:00etan hasita. Zozketan parte hartzeko, ezinbestekoa izango da Uztarriaren bazkide izatea. Parte hartzen dutenek, izen-abizenak eta harremanetarako telefono zenbakia bidali beharko dute uztarriazozketak@gmail.com helbidera.\nSammic Hosteleria ISBko mutilek hitzordua dute igandean, azaroaren 19an, Azpeitiko kiroldegian. Castelloko (Herrialde Katalanak) taldea izango dute parez pare, 18:00etan hasita. Partida horretarako bi sarrera zozkatuko ditu Uztarria Komunikazio Taldeak.\nZozketan parte hartzeko, ezinbestekoa da Uztarriaren bazkide izatea, eta mezu bat bidaltzea uztarriazozketak@gmail.com e-postara, ostiraleko 13:00ak baino lehen. Izen-abizenak eta kontakturako zenbakia jartzea ezinbestekoa da. Uztarriak asteartean bertan deituko dio saridunei, sarrerak nola eskuratu azaltzeko.\nUztarria Komunikazio Taldeak gisa honetako zozketa gehiago egin ohi ditu urtean zehar, hala nola, kontzertuetarako sarrerena, antzerkietako sarrerena, liburuena... Beraz, bizkor ibili eta egin zaitez Uztarriako bazkide, urtean 30 euro ordainduta. Horretarako deitu 943-15 03 58 telefonora edo idatzi mezu bat uztarria@uztarria.eus helbidera, eta abantaila ugariz gozatu ahal izango duzu.


Elkarrizketak | Euskal Herria Bildu Zornotza - Part 5\nLorea Bilbao Torturaren Aurkako Taldeko (TAT) kidea da, eta otsailaren 13a Torturaren Aurkako Eguna denez, harengana jo dugu bere iritzia ezagutzeko. 2016. urte honetan ere tortura oso presente egongo den gaia izango dela esan digu, eta azpimarratu hura ahalbidetzen duen legedia derogatzeaz gain, Euskal Herrian eragin dituen zauriak ixtea lehentasunezkoa dela. Gehiago Irakurri\nTxutxi Ariznabarreta Independentistak Sareko bozeramailearen esanetan, “abertzaleentzako eta ez-abertzaleentzako Euskal Estatu independentea sortu behar dugu, eta horretarako, balore identitarioak edo eskubide historikoak alboratu gabe, balore unibertsalak (demokrazia, justizia soziala, aberastasunaren banaketa, ongizatea..) gehitu behar dizkiogu independentziaren proiektuari”. Gehiago Irakurri\n4 urtarrila 2016\nEneko Aldana: “Ipar Euskal Herriak existitzen jarraitzeko, ezinbestekoa da hiri elkargo propioa sortzea”\nErantzunak desaktibatuta daude Eneko Aldana: “Ipar Euskal Herriak existitzen jarraitzeko, ezinbestekoa da hiri elkargo propioa sortzea” sarreran\nEneko Aldana. Argazkia: ehkz.eus\nEskualde hauteskundeen emaitzak eta Frantziako Gobernuak ezarri duen erregioen mapa politiko berriaren ondorioak aztertu ditugu Eneko Aldana Ziburuko EH Bai koalizioko zinegotziarekin. “Akitania erregioa handituta, Ipar Euskal Herriak inoiz baino zailago izango du bere interesak defendatzea”, ohartarazi du.


Jejum e Oração - BASQ1571 - Basque(Navarro-Labourdin)NT - Bíblia Online\nOrduan barur eta othoizte eguinic, eta escuac hayén gainean eçarriric, igor citzaten.\nEta etchean sarthu cenean, bere discipuluéc interroga ceçaten appart, Cergatic guc hura ecin campora egotzi dugu?\nHec bada Iauna ministerioan cerbitzatzen çutela eta barur ciradela, erran ceçan Spiritu sainduac, Separa ietzadaçue Barnabas eta Saul deithu ditudan obracotzat.\nrduan Iesus eraman cedin Spirituaz desertura, deabruaz tenta ledinçát.\na barurtu cituenean berroguey egun eta berroguey gau, finean gosse cedin.\nBaina hic barur eguiten duanean vncta eçac eure buruä, eta ikuz eçac eure beguithartea:\nGuiçoney barur aicela agueri ezaquiençát, baina eure Aita secretuan denari: eta eure Aita secretuan dacussanac rendaturen drauc aguerrian.\nEta lauroguey eta laur vrtheren inguruco alharguna celaric, etzen partitzen templetic, barurez eta orationez cerbitzatzen çuela Iaincoa gau eta egun.\nEta han tenta cedin deabruaz berroguey egunez: eta etzeçan deus ian egun hec cirauteno, baina hec iragan eta, guero gosse cedin.\n33 Eta hec erran cieçoten, Cergatic Ioannesen discipuluéc barur eguiten dute maiz eta othoitz eguiten, halaber Phariseuenec-ere: baia hiréc iaten eta edaten dute?\n34 Eta harc erran ciecén, Barur eraci ahal ditzaqueçue ezconduaren gamberaco gendeac ezcondua hequin deno?\n35 Baina ethorriren dirade egunac edequiren baitzaye ezcondua, orduan barur eguinen duté egun hetan.\nEta Iesusec erran ciecen, Çuen sinheste gabeagatic: ecen eguiaz diotsuet, baldin mustarda bihibat den becembat fede baduçue, erranen draucaçue mendi huni, Iregan adi hemendic hara: eta iraganen da, eta etzaiçue deus impossibleric içanen.\nTrabaillutan eta nequetan, veillatzetan maiz, gossetan eta egarritan, barurétan maiz, hotzean eta billuci içatean.\nGuehiago, barur daguiçuenean, etzaretela itchura tristetaco hypocritác beçala: ecen desguisatzen dituzté bere beguitharteac, barur diradela guiçoney agueri diradençat: eguiaz erraiten drauçuet, ecen recebitzen dutela bere saria.


Elgetako Herri Eskolak 119 ume hartuko ditu ikasturte honetan - Elgeta - 2015-09-08 - Goiena.eus\nElgetako Herri Eskolak 119 ume hartuko ditu ikasturte honetan\nLarraitz Zeberio Lekuona 2015-09-01 11:52\nElgetako Herri Eskola aurreko ikasturteko amaiera egunean.\nMartitzenean, hilak 8, emango diote hasiera ikasturteari. Haurreskolan, berriz, barikua izango da ikasturteko lehen eguna izena emanda dauden sei erabiltzaileendako.\nMartitzenean, hilak 8, emango diote hasiera 2015-2016 ikasturteari Elgetako Herri Eskolan. 09:00etan joko du txirrinak, eta 104 neska-mutiko espero dituzte eskolan. Lehen astean goizeko jardunaldia izango dute, eta hilaren 11ra bitartean honakoa izango da irteera ordutegia: Haur Hezkuntzako umeendako 12:30ean, Lehen Hezkuntzako umeendako 13:00etan, eta jangelako erabiltzaileendako 14:00etan —lehen egunetik emango dute zerbitzua—.\nAurten, bestalde, 15 neska-mutiko sartuko dira bi urteko gelan. Horiek, eguaztenean, hilak 9, hasiko dute ikasturtea. Egokitzapena egingo dute.\nIkasturte honetan bederatzi unitate izango ditu eskolak: Haur Hezkuntzan lau talde, eta Lehen Hezkuntzan bost talde 3. eta 4. mailak batera egongo direlako. Irakasleei dagokienean 13 lagunek osatuko dute klaustroa, eta Nora Olabideren faltan Arantxa Espartzak egingo ditu zuzendari lanak.\nBarikuan, hilak 4, hasi dute ikasturtea haurreskolako erabiltzaileek. 0-2 urte bitarteko sei umerekin hasiko dute ikasturtea haurreskolan. Hezitzaileak, berriz, bi dira. Urrian zabalduko dute hurrengo izenemate epea haurreskola zerbitzuan.\nEgunotan lanean hasita daude bai Herri Eskolako irakasleak bai haurreskolako hezitzaileak.


Deusto Bussiness School-en PROGRAMME for leadership Development – ASLE\nPor Nuria en Sin categoría\nASLEren Gerente de Josetxo Hernandez, Deusto Business School-en “PROGRAMME for leadership Development”-en (PDL) amaierarako konferentzia emateko gonbidatua izan zen.\nPDL-a garapen pertsonal eta profesionala bilatzen eta esperientzia duten profesional eta zuzendariei bideratua dago.\nErakundearen ikuspegi orokor bat, erabakiak hartzeko beharrezko diren tresnak eta pertsonak zuzendu eta hauen lider izateko gaitasunak ekartzen ditu programak.\nPLD-ren helburuak parte hartzailearen ikuspegitik zehazten dira hurrengo puntu hauetan:\nInguru lehiakorraren ulertzea errazten du XXI. mendeko erronken aurrean, eta baita ere erakundeak jasan beharreko inplikazioak diagnostikatzeko ahalmena.\nNegozioaren ikuspegi orokorra handitu eta bideratze estrategikoa indartu, iraunkortasun, berrikuntza eta estrategia digitalaren ardatzak sendotuz.\nErabakiak hartzeko prozesua hobetu, enpresaren alderdi funtzional ezberdinak eta hauen arteko erlazioak kontuan hartuz.\nTresna eta gestiorako modelo gaurkotuak edukitzea, erabaki zorrotzak hartzea erraztuz.\nPertsonak zuzentzeko eta aldaketa bideratzeko beharrezko diren zuzendaritza gaitasunak garatzea.\nParte hartzaileen, beste ikasle eta zuzendarien arteko erlazio profesionalak estutzea.\nJosetxo Hernandezek, zuzendaritza baloreetan oinarrituta egotearen garrantzia nabarmendu zuen. Baloreetan Oinarritutako Zuzendaritza (DpV) XXI. mendeko enpresa bikainen zuzendaritza sistema da.\nEstrategiaren definizioan, enpresako pertsona guztien parte hartzearen bidez, erraztea, bideratzea eta konpromisoa lortzea bilatzen du.\nErraztu, enpresetara iritsi diren konplexutasun elementuei erantzuna ematen dielako, ekintza bideratu ikuspegi estrategikoaren bidez, eta konpromisoa lortu bat eginez enpresaren estrategiak pertsonen politikekin.\nJosetxo Hernandezentzat, Baloreetan Oinarritutako Zuzendaritzak aldaketa kultural bat suposatzen du eta aldaketa kudeatu ahal eta egin behar da.\nBaloreetan Oinarritutako Zuzendaritzak, oinarrietan zuztartuta zuzentzea esan nahi du. Definitu, adostu, proiektatu, bere aplikazioa neurtu eta berrikusi.


21:00 URTARRILAREN 19a LARUNBATA\nAnestesiaren lehen diskoak 25 urte betetzen ditu! Aurten taldeak 30 urte betetzearekin batera, bere historian mugarri izan den « Gorrotoaren Ahotsa » diskoak 25 betetzen dituela ere ospatu nahi du. Diskoaren berrargitalpen berezi batekin dator, berriz masterizatuta, 180 gramoko biniloan. Eta, karia horretara, Euskal Herrian bira bat antolatu dute. Kontzertu bereziak hauek ere… Laster entzungo duzue gorrotoaren ahotsa oihukatzen berriro!\nBaionako hirukoteak eskola zaharreko hardcore-punk musika jotzen du. Ziztu bizian, ozen, minutu erdiko kantuak bat bestearen ondotik jotzen ditu. Euskaraz edo ingelesez, norbanakoak eta komunitateak zapaltzen eta menperatzen dituen sistemaren aurkako hitz zorrotzak hedatzen ditu. Estatu Batuetako 1980ko hamarkadako hardcorea edo Suediako d-beat musikaren artean, taldearen zuzenekoak arras leherkorrak dira.\nEstricalla Euskal Herri osoan barreiatutako lagunek osatzen dute. 2009tik, punk-hardcore militantea jotzen dute. « Dramatik-thlon » azken diskoa aurkeztuko dute: taldearen bilakaeraren isla den lana. Maitasun eta sarraski abestiak eta zuzeneko harrigarria.


Oporrak baliatuz, hobekuntza lanak 256 ikastetxe publikotan | El Diario Vasco\nGipuzkoaOporrak baliatuz, hobekuntza lanak 256 ikastetxe publikotan\nOporrak baliatuz, hobekuntza lanak 256 ikastetxe publikotan\nPintaketa lanetan ikastetxe batean.\nHezkuntza Sailak 4,2 milioi euro bideratu ditu aurten udako opor garaian eskoletan burutzen ari diren obra txiki hauetarako\nSábado, 12 agosto 2017, 12:23\nHezkuntza Saila 256 ikastetxe publikotan ari da uda honetan instalazioak egokitu eta hobetzeko lanak burutzen, ikasleen opor garai bete-betean. Ikasturte berrirako eskolak egoki atontzea helburu hartuta, eta instalaziook funtzionaltasun, erabilgarritasun nahiz segurtasun maila egokietan zaintzeko xedez, Hezkuntza Sailak orotara 4,2 milioi euro bideratu ditu aurten udan burutzen diren lan hauetarako.\nObra txikiak dira guztiak, konplexutasun teknikorik gabeak, eraikuntza-lanik edo diru-kopuru handirik behar ez duten lanak, eta proiektu teknikorik eskatzen ez dutenak. Ezaugarri hauei esker lanen kontratazioa modu erraz eta arinean egin daiteke, eta beraz, Hezkuntza Sailak ere azkarrago eta eraginkortasun handiagoz eman diezaieke erantzuna ikastetxeek ikasturte berrirako dituzten premiei.\nIkastetxeak hutsik dauden garaia baliatuta, eta hortaz, hauen eguneroko martxan trabarik egin eta eragozpenik eragin gabe, udako opor garaia egokia da, besteak beste, gisa honetako lanak burutzeko: estalgarriak eta akaberak taxutu; zoru nahiz sabaiak konpondu; espazioak birbanatu; gas edo elektrizitate instalazioak berritu; eraikuntza-elementuak egokitu; leiho eta kristalak aldatu; barneko arotzeria-osagaiak konpondu; kanpoaldeko zoladurak egokitu; pintaketa lanak egin; kanilak, erradiadoreak edo argiteria aldatu… eskola-instalazioek behar duten edozein konponketa txiki, azken finean.\nInstalazioak egokitu eta hobetzeko lanak egiten ari diren 256 ikastetxe horien artean, 87 Haur eta Lehen Hezkuntzakoak dira (10 ikastetxe Araban, 49 Bizkaian eta 28 Gipuzkoan), eta gainerako 169ak aldiz, Bigarren Hezkuntzakoak (13 Araban, 79 Bizkaian eta 77 Gipuzkoan).\nLehendabizi trinketaren masta, eta orain ainguretako bat\nTolosan dira EuskarAbentura espediziko kideak\nGidari gipuzkoarrak, aseguru-etxeari parte gutxien aurkezten dizkiotenak Dos heridos en sendos accidentes de tráfico en Zestoa y Ataun


Ikerketa etnografikoa. Ikerketa. Ikerketa etnografikoa. Universidad de Navarra\nIkerketa etnografikoa: Etniker-Nafarroa\nEtniker Euskalerria taldekoen bilera, Nafarroa Behereko Isturizko leizearen aitzinean\nEtniker José Miguel Barandiaran-ek sortu zuen eta, bere hitzetan, "etnia ikertzea" esan nahi du; Nafarroako Unibertsitateko Euskal Hizkuntza eta Kultura katedrako irakaslanaren osagarri moduan sortu zen. Helburua euskaldunen atlas kulturala egiteko datuak erdiestea da.\nTaldea zehazki noiz sortu zen ez dakigu, Etniker 1920an sustraiak dituen proiektu baten birformulazioa delako –garai hartan Barandiaranek eskola Gasteizko Apaizgaitegi Kontziliarrean ematen zuen–. Beraz, esan daiteke taldeak lehen urratsak 1964tik 1969 bitartean eman zituela, Katedra berriak lagundua. Industrializazioak berarekin zekarren aldaketa kulturalaren jakitun, Barandiaranek lortu zuen bizitzan zehar berarengana hurbiltzen zirenak euskal esparruko herrietako bizitza tradizionaleko egintzen erregistro sistematikoan sar zitezen. Nolanahi ere, lankideei oinarrizko hiru elementu hauek ematen ahalegindu zen beti: prestakuntza, klase edo mintegien bitartez; tresna metodologiko bat (inkesta) eta ikerketaren emaitza argitaratzeko tokia.\nEtniker de Navarra [PDF]-ri dagokionez, eskola Unibertsitateko Euskal Hizkuntza eta Kultura Katedran eman zuen (Euskal Etnografiari buruzko Ikastaro Monografikoa, 1964tik 1979ra bitartean); tresna metodologikoa Guía para una encuesta etnográfica [PDF] izan zen; eta landalana ezagutzera emateko tokia, Cuadernos de Etnología y Etnografía de Navarra aldizkaria, Foru Diputazioak 1969an sortu eta Julio Caro Baroja antropologoak zuzendu zuena.\nEtniker eredua Arabara, Bizkaira, Gipuzkoara eta Ipar Euskal Herrira esportatu zen. Hartara, Etniker taldeak lanean ari dira Atlas Etnografikoa egiteko materialak prestatzen. Atlasaren proiektuari bultzada handiagoa emateko, legez erregistratutako Etniker Euskalerria [PDF] elkartea 1987an sortu zen. Lurraldeen arteko batzorde baten zuzendaritzapean, elkarte horren helburua da tokiko monografiez gainera Euskal Herriko Atlas Etnografikoa argitaratzea. José Miguel Barandiaranek bultzatutako proiektu honen lehen liburukiak, elikadurari buruzkoak, 1990. urtean ikusi zuen argia.


Nola du "ikaskideekin" bere eskuetan joko bat sortzeko?\nJokoaren garatzaileek begira, jende gehiegi bizitza ona nahi dute. Baina nola hori lortzeko? the seguruena modu bat - ibilbide dagoeneko zapaldu, non, zer eta nola aztertu ahal izango duzu, eta jakin, aldez aurretik pitfalls guztiak buruz joan. Beraz, artikulu hau nola egin dezakezu aztertuko zure joko propioa sortu du "ikaskideekin" in.\nLehen galdera hainbat erabaki behar duzu, besteak beste: zer gaia jokoa izango da, motorra da ezarriko da, nork egingo du laguntzarekin. Hasieran, ere hartzaile eta gezurra aurretik duzun zereginak erabakitzeko behar du. Hau fashionistas edo estrategia jokoa izango jeneral egiteko, simple bi dimentsioko joko bat lan daiteke edo hiru dimentsioko joko bat garbitu.\nJokoaren kontzeptua lanean ari gara\nBeraz, ez dago ideia da, baina lan egin behar da. Think gogor eta luze zer ekintza pertsonen giza osagaia harrapatzeko izan uste baino gehiago egin behar izan behar baino gehiago. alderdi oso garrantzitsua A - soziala, ezin da nolanahi ere ahaztea. Beraz ziurtatu jokalarien besteekin elkarreragin dute. Baina kontutan izan behar da arrazoizkoa zorian - Izan ere desatsegina beste jokalari ekintzak delako jolastu bada, audientzia handi bat apenas zenbatuko duzu.\nalea finantza aldean (izan ere, kasu gehienetan partidak irabazteko / ospea irabazten igrodelov bezala egiten ari) ere. pay jende joko zerbitzua bezalako gauzak alde argi eta garbi ikusgai gain, ez dago bat ere finantza hasierako dirua pasatzeko ostalaritza-eta erosteko domeinu izen bat izatea zama bat. pertsona aktibo galderari lan egiteko erabakia hartu du nola onena finantza sistema ezarri aztarnak: diru apur bat lortzeko pertsona kopuru handi bat txiki edo handi batetik. Beraz, zein da hobea - 10 000 100 errublo jaso edo 100 pertsona iritsi 10 000 errublo. Denek aukeratzen du bere burua, baina aukeratzean bigarren aukera interesa ez bakarrik joko bat nola sortu du "ikaskideekin" in galdera bat izango duzu, baina, halaber, nor ez ordaindu daiteke hainbeste beste pertsona nola interesekoak, ezin izango dute, "elite" bada delako dirua ordaintzen ez da bat jolasteko.\nEgin zure, edo talde batean?\nbakarrik edo talde bat egin: aktiboa eta garrantzitsua ikaskideekin joko bat nola sortu galdera da? Beren kabuz joko bat sortzeko, diru gehiago jasotzeko espero dezakezu. Baina taldeak sortzeko, azkarrago mugitu ahal izango duzu. Gainera, jokoa bera garatzen oso polifazetikoa programatzaile duten proposamena bera bakarrik sortzen, baina baita datu-base batean elektronikoko zerbitzari batera lan egiteko, bai eta tarteko hizkuntza / programazio hizkuntzak burutuko dira datuak trukatzeko eta kodetze / deskodetzeko jakin garatzeko izan behar duzu datuak. Ikusten duzun bezala, lan-kopuru txikiak ez. Honetara to the osagai grafikoa lantzen beharra gisa hartu behar erantsi du, eta altueran egon behar da, jendeak ez dira soilik jokoaren menu nagusia ireki eta utzi bere (betirako), baina baita jolastu eta zuk inbertitu eta zure produktu dirua da.\nZein programazio hizkuntza aukeratzeko?\nOso aktiboa kontua da zer programazio hizkuntza aukeratzeko online joko bat sortu nahi du "ikaskideekin" in. aukera hau da:\nRuby-On-Rails. Hizkuntza Nahiko erraza neurrizko erronka joko bat sortzeko aukera ematen dizu.\nHTML. The programazio hizkuntza horretan partidak erraz sortzeko aukera ematen du. Merkataritza erabilera oso zaila da.\nActionScript. partidak Giant merkatuan. Ez litzateke gehiegikeria bat izan dela "ikaskideekin" aurkeztutako jokoak guztien% 90 programazio hizkuntza honetan idazten dira esateko. Hau da funtzionalitate eta erabilgarritasuna esanguratsua dela eta. Horrez gain, sare gidak eta hutsuneak jokoak sortzeko asko. galderari erantzunez garatzaileei gehienak "Nola jokoa sortzeko ere" ikaskideekin "eta zer hizkuntzan?" aukeratu zion.\nUnity 3D. gazte Pretty programazio hizkuntza hori hiru dimentsioko jokoak idazteko erabiltzen.\nGarrantzitsua da elektronikoko zerbitzari eta bere jokoa ezartzea aztertzeko. Izan ere, bertan burutu zen giza-elkarrekintza laguntzaz sare sozial profil batera batera. haren argazki bat hartu nahi - elektronikoko zerbitzari bat behar duzu! Egin joko-zerbitzuen ordainketa antolatu nahi duzun - ere egin beharko duzu ISP. aplikazio bat programazio interfazea ezin duzu egin gabe - Irudi bat bidaltzeko erabiltzailearen horman mezu batekin nahi. Gainean dokumentazioa irakurtzeko, garatzaileei laguntza bilatu dezakezu, edo eskatu Bezeroaren arreta laguntzeko. Halaber, bada sustatzaileei, zuk non aholkularitza eskatu ahal buruzko elektronikoko zerbitzari bat ezartzeko zure eskaera edo bilatu galderari erantzun bat talde bat. Baina talde hauek nekez esango nola joko bat sortu nahi du "ikaskideekin" behar dira.\n"Word" moztu figura bezala. Bisita gidatua\nBirus bat nola sortu kezkatuta zaude?!\nUdaberri Java: oinarriak eta ikasgai hasiberrientzako\nNola azkartzeko torrent buruzko gomendioak\nZer da blokea diseinua? Nola zure gunearen orri bakar bat inposatu nahi dute beren kabuz?\nJarduera teoria psikologikoa\nLarruzko sofak - edertasun praktikoa\nDiktaketa - ikaslea jakintza kontrol mota berezi bat\nSWAT armak miss gabe jo\nDen edo ez eta nola beteak jostailuak garbitzeko garbigailua: Gomendioak\nIritziak: "Yugoria" konpainia aseguratzailea, Khanty-Mansiysk. Helbideak, zerbitzuak\nEz instalatu Windows 7 disko gogor batera. Windows 7 gidatua instalatzen\nLeonid Vyacheslavovich Kuravlev: filmografian, film onena\nMetastasi - minbiziaren arau bat\nSukaldea mantala MDF egina: prezioa, instalazioa, benetako. MDF batetik mantala Sukaldea: nola beren eskuz instalatzeko\nMedikuntza eta bere Role in Fisika\nBritish band Bai: diskografia eta arrakasta historia


Irekia Eusko Jaurlaritza - Gobierno Vasco :: Emakundek, diputazioek eta EUDELek “eraso sexistarik gabeko jaiak” kanpaina jarri dute udalen eskuetan\nEmakundek, diputazioek eta EUDELek “eraso…\n<img src="https://www.irekia.euskadi.eus/uploads/cover_photos/55817/original/CARTEL.JPG" style="max-width:100%" alt="" />\n“Eraso sexistarik gabeko jaiak” kanpaina, jaietan eraso sexistak prebenitzen laguntzeko sortutakoa, Beldur Barik programaren barruan kokatzen da, urtero Emakundek bultzatu, eta Arabako, Bizkaiko eta Gipuzkoako Foru Aldundiek eta EUDEL-Euskadiko Udalen Elkarteak laguntzen duten gazteei zuzendutako kanpainan, hain zuzen ere.\nJaietan izaten diren eraso sexistak prebenitzea guztion kezka da: herritarrena eta erakundeena, bereziki tokiko eremuko erakundeentzat, jaietako espazioetatik gertuen daudelako. Horregatik, eta jai-lekuetan eta egunetan ere errespetuan, berdintasunean eta autonomian oinarritutako jarduerak bultzatzeko helburuz, Beldur Barik programaren barruan zenbait material eskaini zaizkie EAEko udalei haien bidez herritarrak gai horrekin sentikortzera eta inplikatzera zuzendutakoak. Momentuz 62 udal eta mankomunitatek eskatu dituzte materialak. Hauen artean kartel bat, sentsibilizazio eta informaziorako gida bat eta kanpainaren irudia ematen duten pegatinak eta bestelako elementu batzuk, udalaren logoa eransteko aukera ematen dutenak.\nUdalei bidalitako material hauekin, indarkeriaren kontrako irudi bateratu bat bilatzeaz gain, lortu nahi da herrietan lan-prozesu ezberdinak sortzen joatea, gazteekin, edota jaietako batzordeekin batera, jai- eta aisialdi-giroetan izaten den biolentzia sexuala antzemateko, prebenitzeko eta hari aurre egiteko banakako zein taldeko erantzunak garatzeko, herri askotan aurretik ere egin den bezala.\nKanpaina bultzatzen duten erakundeen iritziz, jaietan ere islatu behar da berdintasunezko gizartearen aldeko lana, pertsona guztien eskubideak errespetatzen dituen gizartearen aldekoa. Ez alkohola, ez jaia bera, ez dira aitzaki emakumezkoen eta gizonezkoen eta neska eta mutilen arteko harremanak berdintasunezkoak ez izateko, emakumeak sexu-objektu gisa tratatzeko, edo zenbait tokitan segurtasun eza edo beldurra sentitzeko. Hortaz, jarrera aktiboa eskatzen dute emakumeak errespetatzen ez dituzten edozein adierazpen fisikoren edo hitzezkoren kontra. Errespetuan, berdintasunean eta autonomian oinarritutako jarrera. Eta hiritar guztiei deia egiten diete jaietan ere jarrera sexistarik gabeko espazioak sortarazten laguntzeko.\nEmakundek, diputazioek eta EUDELek “eraso sexistarik gabeko jaiak” kanpaina jarri dute udalen eskuetan https://t.co/fe4ml2NVXY\n_12EBB9E__EMAKUNDE_-_BELDUR... behera kargatu (200 KB)\nCARTEL.JPG 100 KB (JPG)\nCartel_A3_Beldur_Barik_2019... 7 MB (application/pdf)\n"Jaietan ere Beldur Barik jarrera” kanpaina jarri da abian jaietan eraso sexistak prebenitzeko\nPresentación de la campaña de sensibilización de Emakunde a favor del cambio de valores


EAEko familiak ezkortasunera itzuli dira - Laboral Kutxa Prentsa aretoa\nJune 17, 2022 -an argitaratua Laboral Kutxa(e)k\n2022ko bigarren hiruhilekoan, EAEko familiak ezkortasunera itzuli dira (-7), ziurgabetasuna, hazkunde ekonomikoaren aurreikuspen baxuak eta laurogeiko hamarkadaz geroztiko inflazio-gorakadarik handiena gailentzen baitira une honetako agertokian. Hala…\nLaburbilduz: inflazioak eta gerra-gatazkaren ondorioek okertu egin dituzte EAEko familien igurikimenak, eta oso sentikorrak dira bi urte zailen ondoren 2022rako aurreikusitako suspertzearen jaitsieraren aurrean. Badirudi bilakaera inflazionista luzatu egingo dela, eta dagoeneko ondasun eta zerbitzu askori eragiten die (“espiral” efektua). Agertoki partekatua da, eta nabarmen kaltetu du EAEko eta Europako familien konfiantza.\nFamiliek birpentsatu eta egokitu egingo dituzte haien gastu- eta inbertsio-estrategiak, duten aurrezki-funtsaren eta aurreikus daitekeen interes-tasen igoeraren arabera. Dena den, murrizketaz betetako bi udaren ostean, haien erabakiak neurtuko dituzte udako denboraldi “normalizatu” baten aurrean.\nkonfiantza-indizeak kontsumoa Laboral Kutxa Laboral Kutxa @eu


Perfil de ingreso - Biología molecular\nBiologia Molekularreko eta Biomedikuntzako doktorego programan sar daitezke lizentziatura edo gradu hauek egin dituztenak: Biologia, Biokimika, Biokimika eta Biologia Molekularra, Bioteknologia, Kimika, Farmazia, Medikuntza, Biomedikuntza eta Abeltzaintza. Gainera, zientzia esperimentaletako eta osasun zientzietako titulazioak edo kidekoak egin dituztenak ere sar daitezke, baldin eta ikerketa masterren bat egin badute biozientzietan eta biomedikuntzan edo kideko arloetan, zeinetan eskuratu dituzten doktorego programako bost ikertaldeetakoren batean txertatzeko moduko gaitasunak, abileziak eta trebetasunak.\nBeste titulazioren bat egin dutenen kasuan, doktorego programako Batzorde Akademikoak erabakiko du, ikasle bakoitzaren sarrerako profilaren arabera, prestakuntza osagarriak egin behar dituen ala ez. Prestakuntza osagarri hori behar izanez gero, bost eta hamabost ECTS artean egin beharko dituzte UPV/EHUko Biologia Molekularreko eta Biomedikuntzako master ofizialean.\nPrograma honek ez du prestakuntza osagarri espezifikorik ezartzen bertan sartzeko baldintza gisa. Dena den, programa honetara gutxienez 300 ECTSko graduko edo goragoko tituluak dituzten pertsonak bakarrik sar badaitezke ere, baliteke beren ikasketetan ikerketaren arloko prestakuntza eduki espezifikorik eman ez izatea; hori dela eta, programako Batzorde Akademikoak erabakiko du ikasle bakoitzak, bere sarrera profilaren arabera, ikerketa prestakuntza hori eskuratu behar duen edo ez. Prestakuntza UPV/EHUk eskainitako "Biologia Molekularra eta Biomedikuntza" Master ofizialeko 5 eta 15 ECTS artean eginda gauzatuko da. Ikaslea bertan matrikulatuko da, tutorearen edo tesi zuzentzailearen aholkuei jarraituz, doktorego programan matrikulatu ondoren (Batzorde Akademikoaren oniritziarekin). Hauek dira masterraren barnean prestakuntza osagarri gisa egin beharreko irakasgaiak: 1. Workshop in Molecular Biology 2. Fundamentos de Genómica, Proteómica y Bioinformática 3. Biología Celular y Molecular de Membranas 4. Bases Moleculares y Celulares de la Liporregulación 5. Bases Moleculares de la Proliferación, Diferenciación y Muerte Celular. Irakasgai horiek guztiek 5 ECTS kreditu dituzte eta UPV/EHUko ¿Biologia Molekularra eta Biomedikuntza¿ unibertsitate Masterrean ematen dira. Edukiak, ikasketa emaitzak eta ebaluazio sistemak masterraren web orrialdean daude jasota: https://www.ehu.eus/eu/web/master/biologia-molekularra-biomedikuntza-masterra\nDoktorego programako Batzorde Akademikoak erabakiko du azkenean programarako zein hautagai aukeratu. Eskaera batzuei lehentasuna emango zaie, honako irizpide hauen balorazioaren arabera: 1. Espediente akademikoa (masterra barne) (% 50). 2. Elkarrizketa pertsonala (baloratu beharreko alderdiak: motibazioa, interesa, ekimena, jarrera, ahozko adierazpena) (% 20). 3. Doktorego programaren profilerako egokitzapena (% 15). 4. Ingelesaren ezagutza, ziurtagiri ofizialekin egiaztatuta (% 10). 5. Aurretiko ikerketa esperientzia (% 5). Alegatutako merezimendu guztiak justifikatu behar dira. Elkarrizketan, hautagaiek ikasle gisa duten denbora librea adierazi beharko dute (arduraldi osoa edo partziala). Ikasleek ingelesezko ahozko aurkezpen edo idatziko lan zientifikoak ulertzeko gai izan behar dute, eta hizkuntza menperatu behar dute: maila altua irakurtzeko gaitasunean eta oinarrizko maila ahozko nahiz idatzizko adierazpenean. Doktorego programako Batzorde Akademikoak erabakiko du azkenean programarako zein hautagai aukeratu. Bere ezgaitasunaren ondorioz hezkuntza behar bereziak dituen doktorego programako hautagaiak, lehenengo, doktorego programaren koordinatzailearengana jo beharko du, egoeraren berri emateko. Horrez gain, Ezgaitasunak dituzten Pertsonen Zerbitzura jo beharko du, http://www.ikasleak.ehu.es/p202-shdischm/eu/\nweb orrialdean zehaztutako kanalen bitartez, bere behar espezifikoei erantzun diezaieten, informazioa, aholkularitza eta orientazioa emanez.


Eguraldiagatik atzeratu egin dute Mikrofilm jaialdia - Plentzia - 2017-06-30 - Hiruka.eus\nEguraldiagatik atzeratu egin dute Mikrofilm jaialdia\nHiruka.eus 2017-06-30 18:15\nMikrofilm Short Festivala egin ohi dute Plentzian. © MIKROFILM SHORT FESTIVAL\nGaur hasi behar zuen Mikrofilm Short Festival jaialdia, Plentzian. Hala ere, eguraldiagatik, egun batez atzeratu egin behar izan dute: uztailaren 1ean eta 2an egingo dute genero beltzeko film laburren jaialdia.\n2011ko uztailaren 7an auto-istripuan zendutako Alex Arana Etxebarria zinemazale plentziarra omentzeko abiatu zuten Mikrofilm Short Festival genero beltzeko film laburren jaialdia, hura hil eta urtebetera. Hala, elizaren aurrealdea zine bihurtuko da seigarren aldiz.\nMikrofilm jaialdiak film laburren lehiaketa dauka ardatz. Aurtengo epaimahaiak aukeratutako film laburrak egongo dira ikusgai. Horrez gainera, berbaldiak, kontzertuak, argi-ilunen ikuskizuna, poker-partidak eta beste hainbat jarduera egongo dira.


21 urria 2021by Delaguardia0 comments\nAsteazkenak, urriak 27 eta azaroak 3 Héctor Oribe Jatetxea (Paganos) Sukaldeko profesionalentzat eta langabeentzat Doako tailer honetan Alejandro Salcedorekin , sukaldari eta aholkulari gastronomikoarekin, elikagaiak sortzeko, garatzeko eta eraldatzeko erabiltzen diren teknika eta teknologia berriak ikasiko eta ezagutuko dituzu. Gastronomiaren bide berrietan sakonduko duzu,...\nUrteko gaurik beldurgarriena Villa-Lucía Gune Gastronomikoan bizi da\n17 urria 2021by Delaguardia0 comments\nUrriaren 31n, igandean, Biasteriko Gastronomia Gunean, Halloween Party-a ospatuko da. Villa-Lucía Gune Gastronomikoa (Logroño errep., Biasteri) izuaren epizentroa izango da. 21:00etatik aurrera sorginek, burezurrek eta mamuek hartuko dute establezimenduaren gidaritza, urteko gaurik beldurgarriena modu paregabean bizi dezazun. Magia onenarekin eta zuzeneko musikarekin, espazio...\n12 urria 2021by Delaguardia0 comments\nZuzeneko musika eta mahats-bilketa, hori da asteburu honetan Guardiak eskaintzen duena, zuzeneko musika kanpoaldera eramanez. Formula hori ezinezkoa da garai hauetan. Aire librea, freskagarria eta zuzeneko musika. Hori da ostiral, larunbat eta igande honetan udalerrian zehar arrakasta izango duen konbinazio perfektua. Gure tabernetako edariak berrasmatu egin dira!\nLa Nariz de Rioja Alavesa erronda berri bat hartuko dugu, amateur mailako usaimenik onena aukeratzeko. Lehiaketa honetan, ardoaz eta Arabako Errioxaz ikasiko duzu, modu dibertigarrian. Geratutakoak urriko ostegunetan izango dira, 20:00etan, Pepita Uva, Biazteri Jatetxea, Los Parajes Ostatua eta Juegodetiquetas tabernan (urriak 7, 14, 21 eta 28). Informazio gehiago eta inskripzioak...\nGuardia-Arabako Errioxako Kuadrillak, sustapen ekonomikoko zerbitzuaren bidez, prestakuntza-eskaintza berri bat egin du udazkenerako, iraupen eta gai desberdineko 8 ikastaroz osatua. Ikastaro horiek eskualdeko 4 udalerritan emango dira. Ikastaro sorta bat da, izena ematen dutenen enplegagarritasuna hobetzeko, Arabako Errioxako negozioen beharrak kontuan hartuta. Horrela, merkataritzari,...\nUmorea badator Villa Lucía Gune Gastronomikora Pedro Llamas eta Oscar Terolekin\nOstiral honetan, urriaren 22a, Biasteriko saltokiak ‘Gala de Risas Km.0’ ospatuko du. Villa-Lucia Gune Gastronomikoa (Logroño errep., Biasteri) ospakizunetan jarraitzen du. ComeCulturako gaualdietan uda osoan izandako arrakastaren ondoren, euren egitaraua ez da geldituko eta umorea protagonista izango den topaketa prestatu dute. Ostiral honetan, urriaren 22an, 21: 00etan,...\nEstilo mexikar garbiena Villa Lucía Gune Gastronomikora itzuliko da\n20 iraila 2021by Delaguardia0 comments\nAbuztuan izandako lehen topaketaren arrakastaren ondoren, ostiral honetan, irailaren 24an, Biasteriko establezimenduak kontzertu afaria egingo du: ‘Lindo Mexiko’ Villa Lucía Gune Gastronomikoa (Logroño errep., Biasteri) Mexikoko musikaz, pozez eta zaporez beteko da irailaren 24an. Izan ere, uda honetako lehen hitzorduan izandako arrakastaren ostean, Kontzertu Afaria egingo...\n21 urria 2021 by Delaguardia\n17 urria 2021 by Delaguardia\n12 urria 2021 by Delaguardia\n29 iraila 2021 by Delaguardia